text:
LOKE HOBENNAN SA PUNTRA
Kico Mi Tin Cu Tene Cuenta Cu Ne Ora Mi Ta Manda Mensahe?
:-) Mandamento di mensahe por yuda bo keda den contacto cu bo amigonan.
:-( Mandamento di mensahe por caba cu bo amistadnan y daña bo reputacion.
Den e articulo aki lo bo haya sa dicon ta importante pa sa
Tambe den e articulo aki tin:
Pa ken bo ta manda mensahe
Hopi hoben ta pensa cu ta imposibel pa biba sin manda mensahe. Ora bo ta manda mensahe, bo por keda den contacto cu tur hende den bo lista di contacto, basta bo mayornan no ta contra di esey.
“Mi tata no ta gusta pa ami cu mi ruman muher papia cu mucha homber. Si nos haci esey mes, e mester ta na telefon di cas den sala caminda tin otro hende tambe.”—Lenore.
Bo mester sa cu si bo duna ken cu ta bo number, bo por haya bo den problema.
“Si bo no paga tino ken tin bo number, bo por haya mensahe of potretnan cu bo no kier.”—Scott.
“Si un mucha homber ta manda mensahe tur ora bay pa un mucha muher, of viceversa, ta hopi facil pa haya sintimento pa e hende ey.”—Steven.
Bijbel ta bisa: “Hende sabi ta mira peliger y ta evit’e.” (Proverbionan 22:3, Beibel na papiamentu koriente) Si for di comienso bo tuma cierto medida, bo por spaar bo mes di hopi dolor di curason.
Historia di bida real: “Ami cu un mucha homber tabata amigo y nos tabata manda hopi mensahe pa otro. Mi a bisa mi mes cu nos ta gewoon hopi ‘close’ cu otro. Mi no a pensa cu lo tabata un problema, te cu un dia el a bisa mi cu el a cuminsa gusta mi. Awor mi a realisa cu mi no mester a sali hopi cu ne y manda asina tanto mensahe p’e.”—Melinda.
Pensa riba esaki: Con Melinda su amistad cu e mucha homber lo a cambia despues cu e mucha homber a bis’e di su sintimentonan?
Kico por a bay otro? Kico Melinda por a haci pa e cu e mucha homber por a djis keda amigo y nada mas?
Kico bo ta manda den e mensahe
Ta hopi facil pa manda mensahe y ta leuk pa haya nan tambe. Pero, ta mesun facil tambe pa un hende compronde un mensahe na su manera.
Bo mester sa cu ora bo ta manda mensahe, un hende por compronde bo robes.
“Ora di manda mensahe, ta dificil pa sa cu ki emocion of tono e hende ta papia, hasta ora e ta uza emoticons. Esey por hiba na mal comprondemento.”—Briana.
“Mi conoce mucha muher cu a daña nan reputacion y cu ta conoci como mucha muher cu ta gusta flirt cu mucha homber. Bo ta mira esey na e tipo di mensahenan cu nan ta manda.”—Laura.
Bijbel ta bisa: “Hende husto ta pensa prome kico e contesta.” (Proverbionan 15:28, Beibel na papiamentu koriente) Kico nos por siña for di esey? Prome cu bo manda bo mensahe, lesa bon kico bo a skirbi.
Ki ora bo ta manda mensahe
Bo mes por traha bo reglanan ora ta trata di manda mensahe; na moda di papia, bo ta forma bo propio etiketa.
Bo mester sa cu ta importante pa bo tin regla ora di manda mensahe; sino bo por parce un hende sin manera, y hende lo hala for di bo.
“Ta facil pa lubida bo reglanan ora bo ta manda mensahe. Tin bes mi ta papia cu un hende of sinta come y na mes momento mi ta manda mensahe.”—Allison.
“Ta peligroso pa stuur y manda mensahe. Si bo kita bo bista for di riba caminda, bo por causa un accidente.”—Anne
Bijbel ta bisa: “Tin un tempo stipula pa tur cos, ... un tempo pa keda keto y un tempo pa papia.” (Eclesiastes 3:1, 7, Beibel Santu) Esey ta conta tambe pa lesamento y mandamento di mensahe.
Tips
Pa ken bo ta manda mensahe
;-) Obedece e reglanan di bo mayornan.—Colosensenan 3:20.
;-) No duna ken cu ta bo number. Na un manera nechi, nenga di duna bo informacion personal, manera number di telefon. Asina bo por siña bisa “no”, y esey lo yuda bo tambe como adulto.
;-) No bira mucho familiar ora bo ta manda mensahe, pa otro hende no pensa cu ta flirt bo ta flirt cu nan. Nan por kere cu ta gusta bo ta gusta nan, y esey hopi biaha ta hiba na frustracion y tristeza.
“Mi mayornan a mira cu mi ta uza mi telefon na un manera responsabel. Pesey nan ta confia cu mi ta wak bon prome cu mi hinca un hende su number di telefon den mi lista di contacto.”—Briana.
Kico bo ta manda den e mensahe
;-) Prome cu bo cuminsa skirbi e mensahe, puntra bo mes: Den e caso aki ta bon pa manda un mensahe? Kisas ta mihor pa haci un yamada of papia cu e hende personalmente.
;-) No skirbi algo den e mensahe cu lo bo no a bisa personalmente. Sarah di 23 aña ta bisa: “Si bo no por bis’e cu boca, bo no mester mand’e via mensahe tampoco.”
“Si un hende ta manda bo potret provocativo, bisa bo mayornan. Esey lo ta un proteccion pa bo y nan lo confia bo mas.”—Sirvan.
Ki ora bo ta manda mensahe
;-) Dicidi adelanta ki ora lo bo no uza bo celular. Un mucha muher cu yama Olivia ta bisa: “Mi no tin mi telefon hunto cu mi ora mi ta na mesa pa come of ora mi ta studia. Durante nos reunionnan cristian mi ta pag’e, pa mi no sinti mi tenta pa wak e cada rato.”
;-) Tene cuenta cu otro hende. (Filipensenan 2:4) No manda mensahe ora bo ta combersando cu un hende.
“Mi a pone regla pa mi mes. Por ehempel, mi no ta manda mensahe ora mi ta cu mi amigonan, a menos cu ta algo hopi importante. Tampoco mi no ta duna hende cu mi no conoce bon mi number.”—Janelly.


c: text/html

text:
KRALENDIJK- Riba djarason a tuma lugá apertura suave di e vèlt kaminda ta praktiká e deporte di beisbòl. Aktualmente e vèlt tin e nòmber Amas, i awe diputado di deporte James Kroon, a publiká e nòmber ku e vèlt ta bai karga pronto. Diputado Kroon a bisa, momentu ku e vèlt ta kla, e ta haña su nòmber nobo, Juanita Egdwina Josephia, bon konosí pa Dudi.
Roy Vink di KNBBB a papia na e okashon i a ekspresá kon kontentu e ta ku e trabounan pa e vèlt nobo ku yerba artifisial. “E vèlt ta kasi kla pa otro siman, kuminsá ku e weganan di Serie Del Caribe. Pabien i apesar ku e vèlt no ta kompletamente kla. Ta importante pa mas hende posibel ta aktivo ku deporte. Hopi hende a hinka skouder pa a logra esaki. Ta importante pa hasi bon usa di e vèlt i kuid’e.”
Diputado di deporte James Kroon tambe a mustra su mes kontentu. “Awe ta algu históriko, e motibu ku nos ta aki na e vèlt Amas. Mi ta felisitá bario Tera Kòrá, ku a kuminsá ku futbòl, sòftbòl i despues vèlt Amas.
Nòmber
Diputado Kroon a splika tambe ku na momentu e vèlt ta kompletamente kla, durante e apertura e vèlt ta haña su nòmber nobo, Juanita Egdwina Josephia. “Nos tur konosé komo Dudi. E meta ta pa e mama i tata por hasi uso di e área ku ta bai keda krea na e sitio, pa praktiká deporte.

robotstxt: allowed

filter: keep


text:
Resultadonan
E programa BES(t) 4 kids kier sòru pa akohida di mucha di bon kalidat, seif i pagabel pa mucha na Hulanda Karibense, di manera ku kada mucha tin e oportunidat pa desaroyá su mes kompletamente. P’esei e gastunan di akohida di mucha mester baha pa mayornan i e kalidat mester subi. Pa averiguá si e programa ta surti efekto, nos ta tene registro di entre otro kuantu mucha ta hasi uzo di akohida di mucha i ta probechá di e programa, kon haltu e kontribushon di mayor ta i kon ta pará ku formashon di profeshonalnan den akohida di mucha.
Muchanan den akohida di mucha
E grafik aki ta mustra e parti di muchanan pa kada isla ku ta hasi uso di un akohida di mucha i akohida despues di skol. Nan ta benefisiá di e mehorashonnan di e programa BES(t) 4 kids. Na akohida di mucha ta trata di muchanan di 0 pa 4 aña, na akohida di skol ta muchanan ku ya ta bayendo skol básiko. Den e grafik ‘Total’ bo por mira ku na Hulanda Karibense kada bes mas mucha (por hasi uso) ta hasiendo uso di akohida di mucha.
FUENTE: Uitvoering van Beleid (UVB) i entidatnan públiko
Kantidat di e partinan di dia promedio pa luna
FUENTE: Uitvoering van Beleid (UVB) (basá riba datonan di organisashonnan ku ta partisipá na e areglo di supsidio temporal)
Altura di e kontribushon di mayor mensual
FUENTE: Areglo di supsidio temporal finansiamentu akohida di mucha Hulanda Karibense (na Boneiru ta trata di un kontribushon di mayor promedio)
Kolaboradónan pedagógiko ku ta sigui un kurso
FUENTE: Entidatnan públiko
Kolaboradónan pedagógiko ku ta kumpli ku eksigensianan di diploma
FUENTE: Entidatnan públiko


text:
The content originally appeared on: Diario
Setty Christiaans-Yarzagaray
ORANJESTAD (AAN): Setty Christiaans-Yarzagaray di fraccion di MEP, a mustra cu e dianan aki e topico di Reunionnan di IPKO a hala hopi atencion, y e ta haya importante pa duna un splicacion di loke e plataforma aki ta encera realmente.
El a splica cu IPKO ta un reunion inter-parlamentario, unda esnan di Aruba, Curaçao, St. Maarten, y Hulanda ta yega na un encuentro hunto caminda ta delibera riba topiconan cu adelanta ta wordo stipula, dependiendo di nan importancia, pa ser poni riba agenda.
E biaha aki como cu hopi di e islanan tin poni riba mesa pa atende e Ley di COHO, cu ta encera reforma y desaroyo, y cu Aruba ta e unico cu tin un RAFT cu ta toezicht riba e parti financiero, e momento a yega pa bin hunto, pasobra na final di dia e leynan asina no ta wordo pasa na Aruba, ni Curaçao, ni St. Maarten, pero ta wordo trata na Hulanda.
Cu e plataforma di IPKO, considerando cu Parlamento Hulandes ta consisti di 150 diferente Parlamentario, y cu ningun politico di Caribe ta forma parti di esey, y pa nan cu ta bay tuma decision e ora ta importante pa via di e plataforma aki yega na e chens pa combersa cu diferente Parlamentario, pa asina mira kico nan puntonan ta cu ta trece dilanti tocante e ley cu ta regarda tur hende cu ta COHO.
Pues e chens cu nan ta haya pa combersa cu nan, pa sa si e Parlamentarionan Hulandes y di demas islanan ta compronde e esencia di e ley, y e contenido di e ley di COHO, cual ta hopi importante. Pesey e plataforma di IPKO ta asina importante, y awor por compronde di con un delegacion asina grandi a acudi na St. Maarten pa e reunion.
E delegacion tabatin representacion di cada fraccion, y democraticamente tin di haber cu e grandura di bo fraccion den Staten. E regla ey ta poni di hopi tempo caba, y no ta awor a inventa e regla ta cuanto hende mag of no mag di bay IPKO.


text:
Aruba
Fundacion Ambiente Feliz: Un otro logro importante pa persona cu limitacion multiple
Fundacion Ambiente Feliz ta creando oportunidad pa esnan cu un limitacion intelectual y multiple na Aruba pa desaroya nan mes teniendo cuenta cu nan nivel cognitivo y social-emocional. Cu fondo di Sociaal Crisis Plan y Samenwerkende Fondsen e fundacion a realisa e projecto Cas Briyante situa na San Nicolas. E prome fase cu a inicia na september 2021 ta consisti di un 1 woonunit pa esnan entre 6 y 18 aña di edad y un centro pa pasa dia.
Awe SAF ta sumamente contento di por anuncia un otro logro importante pa persona cu limitacion multiple na Aruba cu ta e di dos woonunit na Cas Briyante pa esnan entre 18 y 55 aña di edad. E fundacion ta spera cu asina por duna mas oportunidad na esnan cu realmente mester di e ayudo y cu actualmente ta den un situacion insigur y hopi biaha sin perspectiva.
Pa esnan cu nan miembro di famia a ricibi un lugar den e di dos woonunit na Cas Briyante, e oportunidad aki ta significa hopi. “Mi salud a bai atras y mi no por duna e cuido adecua mas. Awor tin un lugar na Aruba mes cu por ofrece mi nieta e cuido y atencion cu e merece. Asina toch mi por keda envolvi den su cuido mientras ami por traha ariba mi salud personal. Mi ta sinti un alivio grandi cu awor mi nieta lo ta den man di personal cariñoso y profesional”.
Cu e di dos woonunit e localidad no lo ta funcionando na e capacidad maximo ainda. E retonan pa por cumpli cu fase 3, un woonunit pa esnan cuminsando for di 55 aña di edad, ta mas grandi. E fundacion lo rekeri mas fondo pa por cumpli cu tur e rekisitonan. E cuido pa esnan cu un limitacion multiple ta costoso. E ta rekeri suficiente personal profesional y material specialisa pa por ofrece e cuido y guia necesario na un nivel individual. Mirando e importancia di e proyecto e fundacion ta spera cu pronto e fondonan necesario lo bira disponibel.
Stichting Ambiente Feliz ta gradici tur esnan cu nan un of otro manera a yuda realisa e di dos woonunit na Cas Briyante. Tambe e fundacion ta gradici e famianan cu a pone nan confiansa den e fundacion y nos profesionalnan. Awor nan tambe ta forma parti di e famia di Ambiente Feliz.
Pa por realisa fase 3 y otro proyecto pendiente e fundacion tin necesidad di donacion. Cu ayudo di comunidad e fundacion por sigui cu e trabou importante y realmente sigui crea oportunidad pa esnan cu tambe ta forma parti di nos comunidad. Si ta desea por hasi un donacion na Stichting Ambiente Feliz, banco CMB, number di cuenta 20906501. Pa mas informacion por tuma contacto libremente na number di telefon 5858738 of via nos email [email protected].


text:
The content originally appeared on: Diario
Mr. Baseball di Aruba!
ORANJESTAD (AAN): Den fin di siman a drenta e informacion, cu e conocido deportista y gran personahe di mundo di Baseball na Aruba, esta Gabriel ‘Gaby’ Illidge a fayece.
Ademas di tabata un comerciante exitoso na San Nicolas, el a sa di briya semper riba veld hungando e deporte cu mas el a stima. Pero ora cu el a pone bate di baseball un banda, como ex-pelotero el a sigui duna guia na varios team y na e disciplina di deporte en particular.
Di e forma ey, Gaby a bira conoci como un ehemplar Deportista y Dirigente di Baseball. E tabata mentor di diferente persona conoci na Aruba tambe, cu a mire como e role-model pa asina sigui empuha mas prospecto pa sigui cu e training y mehora den Baseball.
Gaby tabata conoci pa su team di Heineken, cu el a sa di guia y empuha na gana e titulo campeon na diferente ocasion. Tambe el a lanta y dirigi e team patrocina pa Schlitz. Tambe el a guia e team di Amstel cu a duna fabuloso prestacion riba veld.
Gabriel Illidge a logra bira lider y dirigi e Organizacion di A.B.B.A., y fuera di esey a fungi den Comision Olympico di NaBaFe.
Ta importante pa menciona, cu hopi hende a cuminza duna Gaby e apodo di ‘Mr. Baseball’ y esey ta algo cu keto bay hendenan ta usa pa yam’e.
Algo ehemplar di Gaby ta cu semper desde decada di 1960, e tabata cuida y spaar tur potret, material, banderin, y trofeo cu e tabata obtene. Despues cu el a sali for di e mundo comercial, el a haya tempo liber y asina a dicidi na organiza tur e recuerdonan aki, y na aña 2015 el a habri na su cas e lugar cu a bira conoci como ‘Museum Gabriel Illidge’.
E museo a bira un berdadero showcase di e logronan di e epoca di Gaby den mundo di Baseball.
Na 2015 tambe el a lanza e buki titula Gabriel ‘Mr. Baseball’ Illidge, Player, Leader and Businessman’. Un buki skirbi pa Dufi Kock, cu ta contene e historia di Baseball di Gaby Illidge, y tambe historia di su negoshi Gaby’s Sportshop na San Nicolas. Segun e autor Dufi Kock, e ta convenci cu Gaby Illidge ta e persona mihor honra den Baseball na Aruba.
Na su famia, conocirnan, coleganan den Baseball, y mundo deportivo na Aruba, DIARIO ta extende su mas profundo palabra di condolencia. Gaby a bay laga nos cu 83 aña di edad.


text:
CHICHI ta PUNTR’ABO
29 Februari 2016
Siman cu a pasa atrobe tabata yen di badabada. Chichi su bisiña tambe tin un yiu muhe cu tin mas di 15 aña ta warda riba un pida tereno erfpacht pa traha su casita. Ta bisto cu reinado ta cabando y desesperacion ta coy curpa. Ey Buchi, entrega bo peticion y bay para den rij!
Atrobe diferente protesta cu ta mustra cu cana a yena. Tabata Parke Nacional Arikok, Elmar, Serlimar, Aura Casino y tin mas cu ta riba un alerta. Chichi ta kere cu e indiferencia y falta di respet di gobernantenan pa cu pueblo ta hibando nos pais na anarkia.
Cerca nos bisiñanan riba tera firme tambe Chichi ta mira hopi cambio. Ata Evo Morales di Bolivia a haya sorpresa ora cu nan a vota contra su postulacion pa un siguiente eleccion. Ta evidente cu corupcion, fraude y otro practicanan mafioso no ta paga. Despues di Argentina, Venezuela awo ta Bolivia. Kico Aruba ta warda?
Na Aruba tambe Chichi a ripara cu ora e mesun gobierno sinta mas cu 1 mandato, tin problema. Lo ta bon pa cambia e sistema unda cu e partido na mando ta salta e eleccion siguiente anto despues di 4 aña por participa atrobe. Asina ta evita cu cosnan ta wordo haci ‘blindeloos’.
Tambe ta bon pa scrap e 'inmunidad' cu parlamentario y minister ta gosa di dje. Chichi ta haya cu ora un persona drenta politica e mester asumi e responsabilidad cu esey ta trece cu’ne. Ta pa pueblo su prosperidad bo ta traha toch? Awel, ora bo faya bo mester haya!
No mester ta recherche ni minister di husticia pa sa cu riba nos pais tin mafia ta actua. Atrobe a haya un curpa sin bida cu parce a wordo kima cu gasolin. Tur hende sa cu esey ta e forma cu mafia ta ahusta cuenta of manda mensahe. Pueblo no por drumi trankil, minister Dowers.
Chichi ta wardando keto bay riba e reunion cu parlamentario Donny Rasmijn a pidi pa trata e dump di Parkietenbos. Mas tempo pasa, mas problema tin. Di con ta tarda tanto asina? Ademas, e bario awo ta haya molester di e trucknan grandi cu ta bay Barcadera. Cuanto mas?
‘Vergrijzing' na Aruba, palabra malo! Ta parce cu niun hende ta bira bieu y cu esunnan cu yega edad madura ta stroba. Tur hende ta igual y merece un trato igual. Di con tin pura pa deshaci di nos grandinan? Acaso nan no merece gosa di bida despues di a traha duro pa e pais aki?
Bo sa, si tabata na Hulanda, e rector di Colegio Arubano lo a wordo kita for di trabou masha tempo caba. Di con gobierno ta wanta tanto baina di e meneer aki? Unda e maestro-, mama- y tatanan a keda awo?
'Grandeza di un nacion y su progreso moral por wordo husga pa e manera con e ta trata su animalnan' - Mahatma Gandhi. Esaki ta un berdad hopi grandi. Aki na Aruba e cachonan riba caya supuestamente sin doño, ta mustra na ki nivel e pais a yega.
Ya cu a desvia placa y a cumpra camara pa instala tur rond di nos isla, Chichi ta spera cu lo pone camara tambe na Santana di Cacho. Tanto bal controla movecion y invadi privacidad di e ciudadano local, anto keda sin vigila y aresta e ilegal cu tur hende sa masha bon ta unda nan ta drenta.
Chichi a ripara cu diripiente algun parlamentario a lanta for di soño, y a cuminsa cuestiona e maneho di nan mesun gobierno. Kico, e parlamentarionan aki a realisa porfin cu nunca tabatin un maneho bon of cu nan tambe kier presiona nan colega pa haya un pida tereno pa bira cunukero,manera un minister a haci?
Ultimo tempo atrobe hopi fanfaria cu anuncio di proyecto p'aki y p'aya. Seis aña di solamente djodjo y enrikecimento personal cu placa di pueblo. Pero awor un aña prome eleccion, hala di anuncio di proyecto cu tin cu termina net prome eleccion. Y..AINDA FALTA. Trinta aña, e mesun forma di hiba campaña. Y trinta aña, e mesun resultado. Dus ken ta bobo, pueblo of e politico tradicional? Chichi si sa e contesta. Abo tambe?


text:
Evento di recaudacion di fondo pa Angelaine Fingal, hobencita di seis aña diagnostica cu...
Angelaine Fingal ta un hobencita di apenas seis aña di edad cu e aña aki lamentablemente a wordo diagnostica cu cancer di sanger, leukemia....
Minister Geoffrey Wever ta reuni cu SDG Commissie; Tocante e trabaonan haci den e...
Diaranson ultimo, Minister di Asuntonan Economico, Comunicacion y Desaroyo Sostenibel, mr. Geoffrey Wever, a reuni cu e comision di metanan di desaroyo sostenibel, “Sustainable...
CBS: Promedio anual di tasa di inflacion ta 3.0 porciento
Recientemente, Central Bureau Statistiek a publica su Indice di Prijs di Consumo pa luna di mei 2022. Indice di Prijs di Consumo pa luna...
FCVR ta organisa recaudacion di fondo pa yuda cubri gasto
Fundacion Contra Violencia Relacional (FCVR) a anuncia ayera durante un conferencia di prensa nan eventonan di recaudacion di fondo cu lo tuma luga den...
Marisol Lopez Tromp ta insisti pa informacion riba Aruba Huis y caso Kathy Ruiz...
Ni Prome Minister ni Minister Glenbert Croes kier responsabilisa na Parlamento Fraccion di MAS ta urgi Prome Minister Evelyn Wever Croes pa entrega e rapport...
Dera Gay: Un fiesta cu tin varios storia di su origen
E fiesta cultural di San Juan (Juan Bautista) conoci den boca di pueblo manera Dera Gay ta data desde aña 1862 y ta wordo...
Prome Minister Evelyn Wever-Croes: Secretario di Estado van Huffelen a duna Aruba, Corsou y...
“Mi ta mira e caminda nos dilanti cu hopi mas positivismo y optimismo y mi ta sigur cu nos lo logra algo cu ta...
Minister Oduber a reuni cu e cruise committee
Diaranson mainta Minister di Turismo y Salud publico sr. Dangui Oduber a reuni cu CEO di ATA sra. Croes, director di APA sr. Figaroa...
CBA: E tasa di reserva obligatorio a wordo hisa cu dos punto di porcentahe...
Pa sigui reduci e nivel di likides excesivo na e banconan comercial. Durante e reunion di 13 di april 2022, e Comite di Maneho Monetario...
Secretario di Estado Alexandra van Huffelen: Aruba no ta den peliger di haya aanwijzing
Dialuna 20 di juni atardi, durante e conferencia di prensa en conhunto cu Premiernan di Aruba, Corsou y Sint Maarten y Secretario di Estado...


text:
les di Sabbatskol
otro idioma
Les di sabbatskol kuartaal 2, aña 2022, Titula: Génesis
Les 1: Kreashon
E Sabat
Lesa pa e siman aki:
Salmo 100:1–3; Génesis 1–2; Eks. 20:8–11; Eks. 40:33; Mat. 25:14–30; Mat. 19:7–9.
TEKSTO PRINSIPAL:
“Na prinsipio Dios a krea e shelunan i tera” (Génesis 1:1).
djamars, 29-03-2022
Lesa Génesis 2:2, 3 i Eksodo 20:8–11. Dikon e Sabat di e di shete dia ta relashoná ku Kreashon? Kon e konekshon akí ta impaktá e forma kon nos ta warda e Sabat?
Ta presisamente pasobra “Dios a terminá” Su trabounan di Kreashon ku El a instituí e Sabat. E Sabat di e di shete dia ta, por lo tantu, e ekspreshon di nos fe ku Dios a terminá Su trabou e ora ei, i ku EL a hañ’é “masha bon”. Pa warda e Sabat ta pa uni ku Dios den rekonosementu di e balor i bunitesa di Su kreashon.
Nos por sosegá di nos trabounan meskos ku Dios a sosegá di esnan di djE. Wardamentu di Sabat ta nifiká bisa sí na e kreashon “masha bon” di Dios, kua ta inkluí nos kurpa físiko. Kontrali na algun kreensia antiguo (i moderno), nada den Skritura, Tèstamènt Bieu òf Nobo, ta di famá e kurpa komo malu. Esei ta un konsepto pagano, no unu bíbliko. En kambio, wardadónan di Sabat ta gradesidu pa e kreashon di Dios, kua ta inkluí nan propio karni, i ta p’esei nan por disfrutá di e Kreashon i dikon nan ta kuid’é.
E Sabat, kua ta marka e promé “fin” di historia humano, ta tambe un señal di speransa pa humanidat ku ta sufri i pa e kehamentu di e mundu. Ta interesante ku e frase “a kaba ku e trabou” ta bolbe aparesé na final di konstrukshon di e santuario (Eks. 40:33), i atrobe na final di konstrukshon di e tèmpel di Salomon (1 Reinan 7:40,51), tur dos lugá kaminda a siña e lès di e evangelio i salbashon.
Despues di e Kaida, e Sabat, na final di siman, ta mustra na e milager di salbashon, kua lo tuma lugá solamente a traves di e milager di un kreashon nobo (Isa. 65:17, , Rev. 21:1). E Sabat ta un señal na final di nos siman humano ku e sufrimentu i pruebanan di e mundu akí lo tin un final tambe.
Ta p’esei Hesus a skohe e Sabat komo e dia di mas apropiá pa kura esnan malu (Lukas 13:13–16). Kontrali na kualke tradishon ku e lidernan tabata pegá den dje, pa medio di e kurashonnan di Sabat Hesus a mustra e hendenan, i nos, na e momento ora tur doló, tur sufrimentu, tur morto, lo pasa bai, kua ta e konklushon final na e proseso di salbashon. P’esei, kada Sabat ta mustra nos na e speransa di redenshon.
Kon, dor di sosegá riba e dia di Sabat, nos ta eksperensiando e sosiegu i salbashon ku nos tin den Hesus awor i ku lo kumpli, finalmente, den e kreashon di e shelu nobo i tera nobo?


text:
WILLEMSTAD.- ‘Durante pandemia di Covid-19 Kòrsou a kuminsá ku un trayekto hopi grandi di bakunashon. Nos a kuminsá na tempu ku esaki. Te ainda e investigashon na e konsekuensianan di nos maneho no ta kla ainda, pero nos por bisa ku e trayekto di bakunashon a evitá fayesementu di hopi mas hende.’ Asina prof. Ashley Duits, hefe di e programa di bakunashon na Kòrsou, a bisa den un entrevista ku EXTRA.
Italia, djárason mainta, a duna di konosé ku e programa di bakunashon a prevení ku 50 % mas di tur hende ku ku a fayesé dor di Covid-19 (150.000 persona) lo a pèrdè nan bida. Segun Duits na Kòrsou e investigashon ta mustra ku tambe nos ta riba un porsentahe di 50 %. Ku ta nifiká ku e trayekto di bakunashon na Kòrsou a evitá fayisementu di 135 persona mas. Esaki ta 50 % di tur 270 hende ku a fayesé dor di Covid-19 den e último dos aña.
Duits ta enfatisá ku investigashon no ta kompletamente kla ainda, pero e sifra ta mustra den e direkshon. Tambe Duits a splika ku e trayekto di bakunashon a evitá ku mas hende mester a bai hospital. Tambe e bakunashon tin komo konsekuensia ku ménos hende awor tin ‘Long Covid’.
Bakunashon a evitá morto di 135 hende mas durante pandemia
WILLEMSTAD.- ‘Durante pandemia di Covid-19 Kòrsou a kuminsá ku un trayekto hopi grandi di bakunashon. Nos a kuminsá na tempu ku esaki. Te ainda e investigashon na e konsekuensianan di nos maneho no ta kla ainda, pero nos por bisa ku e trayekto di bakunashon a evitá fayesementu di hopi mas hende.’ Asina prof. Ashley Duits, hefe di e programa di bakunashon na Kòrsou, a bisa den un entrevista ku EXTRA.


text:
Pasco ta acercando y e lista di deseonan di bo yiunan por ta uno hopi largo. P’esey, si bo ta pensa den dunanan co’i hunga, sigura bo mes di sigui e siguiente consehonan di siguridad ora di cumpra regalo.
1. Kies co’i hunga apto pa e mucha su edad
Check e labelnan bon pa conoce e recomendacionnan di fabrica. Esaki, por ehempel den productonan pa muchanan bou di 3 aña, no mester tin partinan chikito of cu por los durante e wega, segun e organisacion Consumer Reports.
2. Evita co’i hunganan cu cantidadnan insigur di lood
Aunke cu e ta na moda, algun co’i hunga manera cierto tipo di spinners, ta wordo fabrica cu cantidadnan di lood cu por pone salud di bo yiu den peliger. Si bo ta considerando di cumpra esaki pa bo yiu, sigura bo mes cu e ta adecua pa muchanan bou di 12 aña
3. Pensa bon prome cu cumpra co’i hunga cu ta tira
Esakinan por ocasiona lesionnan serio den wowo of e mucha por hasta choka cun’e segun e portal Healthy Children, di e American Pediatric Association (AAP)
4. Busca peluchenan bon confecciona
Check cu tur e pidanan ta bon na nan luga, cu e rand y e cosi ta sigur. Ta importante tambe, cu e por wordo laba den wasmashin, Prome cu bo dun abo yiu e peluche, corda di kita cualkier cabuya of cinta los pa Evita cu e por horca su mes. Di otro banda, ta importante pa Evita popchinan cu “bolitanan chikito” den nan, ya cu nan por stik cu sakinan.
5. Co’i hunga di kimico ta bon pa muchanan riba 12 aña
Esakinan por causa candela of explosion y nan por contene kimiconan peligroso tambe.
6. Tene cuidao cu co’i hunga di bacteria
Muchanan por haya problemanan intestinal serio y tambe problemanan di stoma, cu por causa su morto, door di guli un bacteria chikito.
7. Y co’i hunganan electrico
Pa preveni kemaduranan of shocknan electrico den muchanan bou di 10 aña, Evita di duna co’i hunganan cu mester wordo geplug. Miho lo ta pa opta a esunnan cu ta uza bacteria.
8. Cumpra tambe ekiponan di siguridad
Particularmente si bo ta bay regal abo yiu un ekipo deportivo, considera pa dun’e tambe articulonan di proteccion manera brilnan policarbonato.


text:
Minister Xiomara Maduro ta sera conoci cu Representante di Reino Hulandes na Nacionnan Uni
Minister Xiomara Maduro ta sera conoci cu Representante di Reino Hulandes na Nacionnan Uni
ORANJESTAD – Durante un evento ameno na Museo Arqueologico Nacional Aruba, Minister di Finansa y Cultura sra. Xiomara Maduro a cera conoci cu sra. Johanna Brandt kende ta representante di Reino Hulandes na Nacionnan Uni. Ta pa prome biaha cu un representante di Reino Hulandes na UN a bin Aruba pa asina conoce nos Pais personalmente y asina haya un idea di e retonan cu UN por yuda Aruba cune pa realisa un desaroyo positivo pa nos Pais.


text:
Homenahe di Cuqui La Mora na Celia Cruz : Dedica na tur Cubano cu...
(CiberCuba) - Celia Cruz ta biba den hopi di e curason di e cubanonan , manera tur hende sa e gobierno a nenga pa...
Cristiano Ronaldo y Georgina Rodriquez ta comperti potret di nan prome vakantie hunto cu...
(Cibercuba) - Georgina Rodriquez y Cristiano Ronaldo a cuminsa cu nan vakantie cu nan 5 yiunan y hasta esun di mas chikito cu a...
Preparacion pa temporada di horcan TIP 4 y 5
Kico pa haci 24 ora of 1 dia prome cu yegada di horcan (si acaso a wordo confirma cu un horcan ta na caminda)?...
Blue Ivy yiu muhe di Beyonce ta sorprende tur hende con hopi e ta...
(Cibercuba) - Yiu muhe di Beyonce y Jay Z tin solamente 10 aña y e ta parce su mama masha hopi mes. Den e...
Na segundo huicio, ex-empleado di CIA ta defende su mes di leak masivo
(AP) — Un ingeniero di software ex-trahador di CIA, acusa di causa e robo mas grandi di informacion clasifica den historia di CIA, a...
Fanaticonan ta defende shakira den medio di comparacionnan tocante su persona y J.Lo
(TMZ) - Jennifer Lopez aparentemente no tabata hopi contento di tin cu comparti escenario cu Shakira, y awo nan fanaticonan a drenta un debate...
Hulanda ta reporta 60 caso di Monkeypox
(NLTimes) - 60 persona na Hulanda a test positivo pa e virus Monkeypox den simannan recien, segun e cifra mas recien publica riba diahuebs. E...
Justin Bieber ta revela diagnostico cu a causa paralisis parcial di su cara
(TMZ) - Justin Bieber ta batayando un virus severo, cu a laga e banda drechi di su cara paralisa, y e lo mester tuma...
Merca ta cumpra mas vacuna di Monkeypox mirando aumento di casonan global
(AP) - Gobierno di Merca ta cumprando mas vacuna di Monkeypox mirando cu e brote internacional ta sigui crece, oficialnan di salud a bisa...
Ex-pareha di Britney Spears ta interumpi su boda
(TMZ) - E boda di Britney Spears a ser interumpi dramaticamente ora cu su prome casa Jason Alexander a presenta purbando di stroba e...


text:
ORANJESTAD, Aruba: CITGO Aruba y CITGO Holding di Merca ta cla cu financiamento y ta pendiente transferencia pa nan cuentanan di banco local, pero ta sperando aprobacion di Banco Central di Aruba pa certificacion. Tambe Banco Central mester presenta nan un licencia pa certificacion di “Foreign Exchange”. Un ke otro tin di haber cu leynan di supervision di e sector financiero den cual Banco Central mester scrutina transaccionnan bancario di e magnitud aki. E companianan a haci un apelacion riba Banco Central pa por procesa e tramitenan mas lihe posibel.
“Nos ta pendiente esaki pasobra asina cu e fondonan ta disponibel, lo por cuminsa mira mas accion riba tereno di refineria”, asina Mike de Meza, Minister di Turismo, Transporte, Energia y Medio Ambiente a duna di conoce den un entrevista radial diaranson ultimo.
Ta bon pa splica cu e trabou grandi di rehabilitacion ta den man di e concorsio di contratistanan internacional, pero cu lo uza companianan y trahadonan local den su capacidad maximo pa haci diferente proyecto. Pues e trabounan lo ta parti den varios proyecto, pa cual trahadonan local cu experencia den e refineria lo ta e prome nan pa haya un chens pa traha.
“Nos ta sumamente contento cu e desaroyo aki. Nos ta premira cu mas o menos pa fin di aña lo Bo por mira un mil hende trahando caba den e refineria. Awor aki caba tin 400 trahado caba na pia di trabou den e prome fase di e rehabilitacion”, segun Minister Mike de Meza. E mandatario ta premira cu pa otro aña, e cantidad di trahadonan lo subi te na entre 1500 pa 2000 persona.
“Di acuerdo cu e proyeccionnan, ta premira cu na final di aña 2018 caba e contratistanan lo mester ta cla cu e diferente proyectonan pa asina cuminsa startup e prome mita di e refineria cu ta 125 mil bari pa dia. Y su tras lo start e di dos parti di e proyecto pa na final produci 210 mil bari pa dia. E lo ta mes grandi cu tempo di refineria Valero”, di acuerdo cu Minister de Meza.
E mandatario, kende riba su mes ta un experto riba tereno petrolero a conta cu ta depende con bon e refineria ta progresa y ta responde riba e cambionan y rehabilitacion, cu den futuro lo por sigui expande y alcansa 350 mil bari di producto petrolero pa dia!
“E ta asina cu ora bo tin un refineria di 125 mil bari pa dia, cu ya bo ta papiando di un refineria grandi caba. Tempo di Lago esaki tabata core entre 400 pa 450 mil bari pa dia. Corda cu cierto momento Lago tabata e refineria mas grandi na mundo. Awendia lo oper’e mescos cu tempo di Valero cu e diferencia cu e productonan lo wordo uza pa produci un crudo superior cu lo wordo bendi riba mercado internacional”, asina Minister Mike de Meza a termina splicando.


text:
les di Sabbatskol
otro idioma
Les di sabbatskol kuartaal 2, aña 2022, Titula: GÉNESIS
Les 13: Israel na Egipto
Yakob ta Bendishoná Su Yunan
Lesa pa e siman aki:
Génesis 46; Rom. 10:12, 13; Génesis 47; Génesis 48; Echonan 3:25, 26; Génesis 49; Fil. 2:10; Gén. 49:29-50:21.
TEKSTO PRINSIPAL:
"E israelitanan a keda biba na Egipto, nan a tuma e region Goshen pa nan. Ei nan a haña mashá hopi desendiente" (Génesis 47:27).
djarason, 22-06-2022
Lesa Génesis 49:1-28. Kiko ta e nifikashon spiritual di e bendishon di Yakob riba su yunan hòmber?
Mas ayá di e profesianan enkuanto di e historia inmediato di e tribunan di Israel, Yakob ta mira e Mesías i e speransa final di salbashon. E speransa akí Yakob a indiká kaba den su promé palabranan "den e dianan ku ta bin" (Gén. 49:1, , Beibel Santu), un ekspreshon tékniko ku ta referí na e binida di e rei mesiániko (Isa. 2:2, , Dan. 10:14).
Despues e teksto ta pasa den e liña futuro di kada un di e hòmbernan akí. Esaki no ta destino predestiná, komo si fuera Dios tabata ke pa kada un di esakinan lo a enfrentá loke nan a enfrentá; mas bien, nan ta ekspreshon di loke nan karakter i e karakter di nan yunan lo a produsí. Ku Dios sa, por ehèmpel, ku un hende lo mata un hòmber inosente ta un kos radikalmente diferente for di ku Dios tabata ke pa e asesino hasié.
Lesa Génesis 49:8-12. Kua profesia ta duná aki, i di kon e ta importante?
Riba i ariba di boluntat liber humano, Dios konosé futuro, i El a regla ku lo tabata a traves di Huda ku e Mesias lo a bin. Huda (Gén. 49:8-12), ku ta representá pa un leon (Gén. 49:9), ta referí na soberanía i alabansa. Huda lo produsí Rei David, pero tambe Silo, es desir, esun ku lo trese shalom, 'pas' (Isa. 9:6, 7); E 'nashonnan lo obedesé' (Gén. 49:10).
Pa hopi tempu e hudiunan a mira esaki komo un profesia mesiániko kµ ta mustra na e Mesías ku ta bin, i kristiannan tambe a mira e teksto akí komo mustrando na Hesus. "É nashonnan lo obedesé!" (Gén. 49:10), ku ta, kisas, un prekursor na e promesa di Tèstamènt Nobo "ku pa e nòmber di Hesus tur rudia mester dobla" (Fil. 2:10, , Beibel Santu).
Manera Ellen G. White a skirbi: 'E leon, rei di selva, ta un símbolo ku ta pas ku e tribu akí, for di kua David a bin, i e Yu di David, Silo, e berdadero 'Leon di e tribu di Huda', na kende tur poder finalmente lo buig i tur nashon lo rindi homenahe.'-Patriarchsand Prophets, p. 236.
Di kon nos mester ta rindiendo homenahe na Hesus aworakí, asta promé ku tur nashon lo basié?
153


text:
Resientemente Hachchi (D66) ku Van Raak (SP) a presentá dos moshon pa aktivá minister Plasterk pa kaba ku problema relashoná ku refineria Isla. Plasterk no a reakshoná riba esaki i p’esei SMOC a mand’é un karta riba 12 di òktober ku e echonan relevante (hurídiko): Isla ta aktua ilegalmente, pero no opstante esaki nunka gobièrnu hulandes no a kastigá Isla. Semper Plasterk a skonde tras di e asina yamá outonomia di pais Kòrsou pa atendé asuntu interior manera e problema ku Isla. Lástimamente, pa Plasterk. E no por hunga e wega akí mas despues di awe. Pasobra a aseptá un di e moshonnan awe den Parlamento (hulandes).
Ku e moshon akí Parlamento ta rekonosé ku e problemanan, tantu di mando komo di aspekto di medio ambiente, kousá pa Isla, ya ta eksistí pa algun desenio i ku “Hulanda den relashon ku Shell ta embolbí direktamente na orígen di e problema akí.” E moshon aseptá ta enserá ku Plasterk tin ku aktua “proaktivamente huntu ku pais Kòrsou” pa trese un solushon duradero pa e problema di Isla. Plasterk no por i no tin mag di bira lomba mas. Ni gobièrnu di Kòrsou. Klaro SMOC ta dispuesto, manera semper boluntariamente, pa yuda pensa kon. Pa kiko? Aire limpi. Awa limpi. Tera limpi. Tur esaki ta birando mas i mas asesibel pa Kòrsou. Kada inhabitante di Kòrsou (i turista) por probechá di esaki. Lesa aki e moshon ku a wòrdu aseptá awe: Moshon Isla di Hachchi ku Van Raak aseptá.


text:
ORANJESTAD – Departamento di Impuesto ta participa cu ta adapta e servicio na publico den e proximo dianan. Esaki en conexion cu e dianan di fiesta como tambe e trabounan di mantencion necesario. Departamento di Impuesto ta pidi su contribuyentenan pa tuma bon nota di e fechanan y orarionan adapta pa evita cualkier inconveniencia. Aki ta sigui un skema di e orarionan den e siguiente dianan.
Fecha Lugar Orario
29 di december 2021
Oficina anexo na Camacuri Oficina principal na Camacuri MFA y Postkantoor San Nicolas
7:45 am – 11:30 am | 1:15 pm – 3:30 pm Cera
8:00 am – 12:00 pm | 1:00 pm – 3:00 pm
30 di december 2021
Oficina anexo na Camacuri Oficina principal na Camacuri MFA y Postkantoor San Nicolas
7:45 am – 1:00 pm non stop Cera
8:00 am – 1:00 pm non stop
31 di december 2021 Tur oficina Cera
Riba dia 29 y 30 di december 2021, e oficina principal na Camacuri lo ta cera. E contribuyentenan por acudi na un oficina den districto pa haci pago. Ta importante pa tene na cuenta cu por paga unicamente cu debit card na un MFA of Postkantoor San Nicolas. Pa registra of haci otro cambio riba vehiculo di motor por acudi tambe na un oficina den districto.
Riba dia 29 y 30 di december 2021, lo duna e siguiente servicionan na e edificio anexo na Camacuri (edificio otro banda di esun principal): busca of entrega plachi di number, registra of haci cambio riba vehiculo di motor, entrega documento, busca carchi di persoonsnummer of haya informacion tocante areglo di pago.
Entrante dialuna, dia 3 di januari 2022, Departamento di Impuesto lo ta habri bek brindando su servicionan manera custumber.
Departamento di Impuesto ta gradici tur contribuyente cu a cumpli cu nan debernan fiscal durante aña 2021 y ta desea henter pueblo di Aruba un aña 2022 yena cu bendicion y prosperidad.
Gerencia di Departamento di Impuesto
28 di december 2021


text:
Den Haag – Den cuadro di un articulo den un matutino Arubano cuestionando e maneho hiba na Arubahuis, Minister Plenipotenciario demisionario, sr. Guillfred Besaril, ta desea na duna un aclaracion riba e ponencianan den dicho articulo.
Pa loke ta trata e tema di reorganisacion di Arubahuis, e mandatario a indica cu esaki ta cla pa wordo ehecuta. “No a implement’e ainda pa motibo cu e pandemia di COVID-19 y tur e esfuerso pa yega na un acuerdo cu Hulanda na bienestar di Pais Aruba a haña preferencia riba e tema aki. Mescos a conta pa loke ta e tema di renobacion di e edificio den R.J. Schimmelpennincklaan. Aña pasa nos mester a scohe entre pone e fondonan disponibel pa renoba e edificio of uza loke tabata tin den caha di Gobierno na bienestar di Pueblo di Aruba. Na momento cu Aruba cuminsa sali for di e temponan dificil cu e ta pasando aden, e tema aki lo por bolbe bek riba mesa” asina Minister Besaril a indica.
E mandatario a bisa cu e informacion den e articulo encuanto ABN AMRO a wordo saca completamente for di contexto. ABN AMRO a manda un comunicado general na Hulanda y “as we speak” ta pasando den un periodo di reorganisacion di su operacionnan. Minister Besaril ta sigui elabora: “Mescos cu den e caso di ING y Rabo Bank, ABN tambe a hay’e den un percance pa su forma di opera. Esaki a conduci cu ABN AMRO awor a dicidi na bini cu un maneho nobo pa tur su clientenan p’asina por cumpli cu e reglanan nobo cu a wordo stipula pa nan. E proceso cu Arubahuis como cliente ta pasando aden, ta tur cliente cu ABN AMRO ta considera grandi y/of importante, ta pasando aden”.
Un otro punto cu Minister Besaril lo ta desea na aclarea ta e asunto di tanto e edificio di Arubahuis, como e “ambtswoning” di Minister Plenipotenciario. “Pa loke ta e ambtswoning, DOW Aruba a bini Hulanda prome cu e pandemia di COVID 19 pa hasi un control riguroso y traha rapport tanto pa Arubahuis como e ambtswoning. Ambos edificio ta den mal estado. E ambtswoning tin entre otro problema serio di rioolering y e bario den cual e ta encontra su mes a bay hopi atras si compara esaki cu 10 pa 20 aña pasa. E ultimo añanan e bario a hay’e confronta entre otro cu un cantidad alarmante di casonan di kiebro den cas y di hobennan problematico. E mantencion di ambos edificionan nunca tabata structura y a laga hopi di desea. Esaki a pone cu apesar cu por inverti y drecha e ambtswoning, DOW a yega na e conclusion cu e costo lo ta asina halto cu ta sugeri pa tuma un otro decision cu e ambtswoning”.
“Na momento di a asumi e responsabilidad di maneha Arubahuis na 2017, mi a encontra un organisacion cu tabata sclama p’e haya e atencion debido. Un situacion cu a traha duro riba dje. Tin puntonan cu nos a logra trece e cambio y trankilidad necesario, pero tin otro puntonan cu pa motibo di e pandemia di COVID 19 no a logra na atende cu nan pa trece un solucion satisfactorio y di largo plaso. Por ultimo mi mester bisa cu mi a bin Aruba pa e campaña politico di 2021 y e siman aki mi ta cumpli 3 luna riba mi dushi isla. Mi ta contento cu den e periodo aki mi yiu a nace aki na Aruba, mescos cu su mayornan y na e momentonan aki e mundo politico Hulandes ta den pleno receso. Pues mi presencia na Aruba no ta perhudica niun hende”, asina Minister Besaril a termina su declaracion.


text:
Gezaghèber Rijna ta bishitá sala di pronóstiko di tempu di KNMI
Gezaghèber Rijna ta bishitá sala di pronóstiko di tempu di KNMI
De Bilt – Gezaghèber Edison Rijna a hasi un bishita na Koninklijk Nederlands Meteorologisch Instituut – KNMI, e instituto meteorológiko di Hulanda. Na e ofisina prinsipal na De Bilt el a papia ku e mènedjer komersial stratégiko Jan Dekker i e mènedjer di e unidat spesialisá pa Servisio di Tempu i Klima Jan Rozema. For di 2016 Hulanda Karibense ta pertenesé na e área di trabou di KNMI. No solamente nan ta pèrkurá pa e anunsionan di tempu diario pa nos islanan, pero nan ta duna atvertensia tambe tokante kondishonnan spesial di tempu, entre otro na benefisio di nabegashon i piskadónan.
Den e rapòrt ‘Klimaatsignaal21’ ku nan a publiká aña pasá, pa promé biaha KNMI a dediká un kapítulo na Hulanda Karibense. Na e momentu akí e instituto ta elaborando diferente senario di klima pa nos islanan, teniendo kuenta ku subida di nivel di laman i e echo ku tormentanan den e parti sùit di Laman Karibe ta birando mas fuerte i e impakto di kalentamentu global riba por ehèmpel agrikultura i naturalesa.
Ekonomia di Boneiru ta sensibel pa kambio di klima. Hopi risòrt pa turista ta situá na kosta i nan ta vulnerabel pa subida di nivel di laman. E refnan di koral ku ta hasi nos isla asina atraktivo pa bishitantenan tambe ta bou di menasa di subida di nivel di laman den kombinashon ku e oséano ku ta birando mas zür i mas kayente. Mas aleu KNMI ta verwagt ménos yobida. Pa motibu ku e islanan ABC ta keda den e mesun área di klima, ta di importansia pa intensivá e kolaborashon manera interkambio di dato.
‘Komo isla chikitu nos no por para kambio di klima, pero nos por prepará nos mes sí riba impakto di esaki. Pa e motibu akí ta importante pa inventarisá e konsekuensianan di kambio di klima pa Boneiru riba término mediano i largu. Kaminda ta nesesario i posibel nos por tene kuenta ku esei den nos plannan, por ehèmpel na momentu di asigná sitionan di konstrukshon i kon nos ta bai sòru pa fangu i warda awa di yobe’, segun gezaghèber Rijna kende a tira un bista tambe den e impreshonante sala di pronóstiko di tempu di KNMI, kaminda nan ta sigui tur informashon tokante tempu na Boneiru den ‘real time’.
Na final di su bishita nan a ofresé gezaghèber un ehemplar di e ‘Bosatlas di tempu i klima’ nobo. E atlas ta mustra kon tempu a kambia durante e último dékadanan i kon e ta influensiá nos komunidat i aktividatnan diario. E edishon nobo ta kontené sentenares di
mapa, grafik i ‘infographics’. Algun página ta bai spesífikamente tokante tempu i klima na Hulanda Karibense.


text:
Kaso di atrako ku herido.
KOMUNIKADO DI PRENSA 266 /2022
30 mei 2022
Kaso di atrako ku herido.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 30 di mei 2022 alrededor di 11.04 ‘or, Sentral di Polis a risibí notifikashon di un kaso
di atrako ku a tuma lugá na un kas na Kaya Tafetan.
Mesora a dirigí unidat polisial na e sitio i for di un investigashon prelimar a resultá ku un
hòmber lo mester a yega su kas, drenta paden i wòrdu sorpresá pa un deskonosí.
E sospechoso lo mester a bai den un kamber ku e víktima, kaminda a kumisá un forsageo.
Durante di e forsageo aki, e víktima a risibí kortá na banda drechi di su garganta, tambe na
su kachete i brasa.
Tim di Atrako lo kontinuá ku e investigashon.


text:
WILLEMSTAD- Djarason mainta, algu promí ku 8 or, a baha na aeropuerto di Kòrsou e di dos avion Saab di EZ Air ku registrashon N417 XJ. Algun luna pasá e promé avion Saab a yega, i esaki ta den operashon kaba. Pronto e di dos Saab tambe lo bai wòrdu hinká den operashon.
E yegada di e avion ta importante, ya ku EZ Air lo kuminsá ehekutá su buelonan pa Medellín na Colombia for di komienso di desèmber anto pa sigurá un operashon stabil, mester tin mas ku un avion ku ta bai operá e ruta aki.
E avion a sali mardugá for di Fort Lauderdale na Florida, pa yega Kòrsou
Kapasidat
Gradualmente lo bai hinka e avion Saab riba mas ruta ku EZ Air ta operá. Di e forma aki, e aerolínea ta ekspandiendo su kapasidat di transportá pasahero bastante na mas ku dos biaha di loke e tabata ta anteriormente.
Gerensia di EZ Air a bisa kaba ku, awor ku e avion ta forma parti di nan flota, lo por trese mas avion di marka Saab si esaki lo mester ta nesesario. E avionnan Saab ta karga 34 pasahero.


text:
KANSAS, Merca – Un Mericano, originario di Kansas, a horta un banco cu e obhetivo di wordo manda prizon y scapa di su casa, segun un denuncia eleva dilanti un tribunal di e estado aki di e centro di Merca.
“Mi ta prefera ta cera cu na cas,” Lawrence Ripple a bisa su casa Remedio, husto despues cu nan a bringa, diabierna ultimo.
E homber di 70 aña, a bay di biaha na un sucursal bancario di Kansas City y a entrega un empleado un mensahe caminda cu e ta bis cu e tabata tin un arma y tabata exigi placa di e caha.
Despues di a ricibi rond di 3000 dollar, na luga di huy, el a sinta na e porta di e agencia bancario y a spera yegada di polis. Ora cu e agentenan a yega, el a splicanan cu el a caba di horta e banco pasobra e no ta soporta sigui biba cu su casa.
E placa horta a wordo debolbi na e banco y sr. Ripple a bay cera, manera cu e tabata kier.
Fuente: RCN


text:
Historia Tempel Emanu-él
HISTORIA DI TEMPEL EMANU-ÉL
Riba 17 di desèmber 1865, Abraham Jesurun a pone e promé piedra na nòmber di e komunidat Hudiu pa e konstrukshon di e tempel Emanu-él, ku a ser inougurá riba 12 di sèptember 1867.
E konstrukshon di e tèmpel a bira nesesarion despues ku e Kominudat Ulandes Reformá Israelítiko Emanu-él a parti for di e komunidat òrtodòks Mikvé Israel den1864. E kas di orashon a wòrdu yamá “Tempel” pa asina por diferenshé for di “Snoa”.
Pa e konstrukshon di Tempel, gobierno a duna un pida tereno di 2.000 meter kuadrá pariba di Statèis. Nan tabata yama e area “Fo’i Porta”. Tabata un tereno desordená ku un santana neglishá i serunan di shushi ilegal. E la bira un ‘prime spot’ ku un nòmber nobo: e ”Plenchi di Pietermaai”.
Den 1963 un re-unifikashon di e dos komunidatnan di hudiunan sefárdiko a tuma lugá. Ku esaki e Komunidat Uní Ulandes-Portugues Mikvé Israël-Emanu-él a bira un echo den 1963. Riba 9 di ougùstùs 1963 e último servisio den Tèmpel. For di e momentu ei, Tèmpel a pèrde su funshon komo snoa.
E edifisio a para bashí kasi 14 aña despues di esaki. Pa un temporada e la fungi komo teater di sine ku un bar den e bodega. Den 1989, e komunidat Hudiu a bende e edifisio i un par di aña despues Eilandgebied di Kòrsou a kumpra e èks snoa komo parti di un akuerdo ku e kadena di hotel Van der Valk.
Finalmente, a entregá e edifisio di Tempel na Stichting Monumentenzorg Curaçao bou di kondishon ku despues di e restourashon, e Parkèt di fiskalnan di Ministerio Públiko lo domisiliá den e edifisio eiden. Esaki a bira un echo riba 14 di ougùstùs 1999.


text:
Publiká riba 23 Desèmber 2021
WILLEMSTAD – Ministerio di Hustisia konhuntamente ku Direktorado di Relashonnan Eksterior den koperashon ku Kònsùl di Venezuela, a hasi esfuerso henter aña pa vários Venezolano na Kòrsou por a regresá nan pais a pesar di e situashon kaminda e fronteranan ta será. Gobièrnu di Kòrsou a plania 2 buelo den luna di desèmber 2021 pa asina por a duna siudadanonan Venezolano chèns pa regresá nan pais pa e dianan di fiesta. Lamentablemente, na último ora Gobièrnu di Venezuela no a duna pèrmit pa e buelo di dia 21 di desèmber 2021 i tampoko pa e buelo di dia 22 di desèmber 2021.
Ministerio di Hustisia, Direktorado di Relashon Eksterior, Konsulado di Venezuela na Kòrsou i Laser Airlines a hasi tur intento pa por a salbaguardiá e buelonan akí. Tabatin hasta dos buelo pendiente pa dia 22 di desèmber 2021 den koperashon ku Laser Airlines. A pesar di tur esfuerso ku a keda hasí no por a logra pa e buelonan akí por a sali pa Venezuela. Konsekuentemente, pasaheronan ku a bini for di Boneiru i Kòrsou, ku ta kasi 300 Venezolano, no por a yega Venezuela i a keda desampará.
Gobièrnu di Kòrsou pa medio di e kanalnan diplomátiko i tambe via di Ministerio di Hustisia ta bai keda hasi tur loke ta posibel pa solushoná e situashon akí.


text:
GLW Foundation ta bay organisa un fundraising otro siman fin di siman pa un mucha di seis aña. E evento aki ta pa yuda Angelaine Fingal, kende tin e cancer di sanger leukemia.
George Winterdaal, presidente di Miss Teen Aruba International y GLW Foundation, a splica desde a funda e fundacion, a crea un concepto mas cu un certamen di beyesa. Durante e ultimo añanan nan a haci hopi proyecto social y ta sigui haci esey cu amor y cariño.
Como cu semper Winterdaal tin mucha na su curason, el a percura cu ora di haci algo pa comunidad ta mas tanto pa yuda mucha. Desde Mundo Infantil nan a cuminsa cu e proyecto “Un man pa nos ruman” den december, di cual ta traha 50 paki pa muchanan cu ta den necesidad pa pasa Pasco. Tambe nan a crea e concepto Cupcake di Speransa den luna di februari, di cual a entrega hopi donacion na mucha y instancia.
Ya caba nan a haci e Cupcake di Speransa y asina Janelle a haya su rolstoel. Awo ta bay sigui su proceso di recuperacion. Winterdaal a splica cu nan a haya peticion di familiar di Angelaine Fingal con pa yuda nan. E team di GLW Foundation a sinta hunto pa mira kico nan ta bay haci. A dicidi cu ta bay subi caya cu e muchanan di miss teen pa haci un collect y ta combin’e c’un evento cu ta tuma luga dia 3 di juli. E collect ta tuma dos dia, esta diasabra y diadomingo, cuminsando pa 10:00 di mainta te 6:00 di atardi. E muchanan di miss teen lo ta bisti cu nan sherf y uniforma riba caminda. Comunidad por pasa y yuda cu sea un florin of dies florin, pero tur ta yuda cu e causa di Angelaine.
Siegfried Fingal, tata di Angelaine Fingal, a indica cu nan a haya sa bek di e leukemia y den menos cu dos dia a mand’e Utrecht. E ta un situacion fastioso y e mucha tin cuater pa cinco luna eybou. Awe e mucha a haya su ultimo kimico di e fase cu e ta. E procedura no ta facil ya cu nan ta bay dia pa dia.
Fingal a invita comunidad di Aruba pa otro siman yega y kier yuda na un manera of otro. Desde awe caba e ta gradici tur persona cu por yuda.
Pa mas lesa TREMPAN.COM.


text:
DIaranson Prome Minister Evelyn Wever-Croes a ricibi parti di e ekipo Exxpedition consistiendo di Sally Earthrowl, Jamie Colman y Juliet Carvalhal. Nan a comparti un poco di nan vision y estudio scientifico riba oceano di “plastic pollution”.
Exxpedition ta un proyecto cu hopi visibilidad internacional na unda cu 300 hende muhe lo nabega full rond di mundo parti den varios fase. E boto di bela nabega solamente door di hende muhe den STEM, a pasa un paar di dia Aruba y awor a sigui pa Panama Canal pa e siguiente fase. E estudio scientifico lo dura 2 aña y na final lo comparti e datonan pa asina yuda lidernan rond di mundo desaroya maneho a base di dato pa combati e problema grandi rond di mundo di ‘plastic pollution’. E mision aki a cuminsa na october di e aña aki y lo termina na september 2021.
Prome Minister Evelyn Wever-Croes: “Esaki sigur cu ta den alineamento cu nos plan di maneho y sigur un inspiracion pa nos hende muhenan y mucha muhenan pa considera desaroya nan habilidadnan den STEM y asina yuda conserva nos planeta”.
Prome Minister a felicita Juliet Carvalhal pa ta un di e 300 hende muhe cu a wordo scogi pa e mision importante aki.


text:
WILLEMSTAD.- Stichting Schoon Milieu op Curaçao – SMOC – ta akusando minister dr. Ben Whiteman di no ta papia bèrdat òf ta skonde kos relashoná ku investigashonnan ku a laga hasi di konstelashon dje sustanshanan ku ta kai manera áwaseru bèrdè ora tin fakelmentu eksesivo na Refineria Isla. Lesa mas aki.
Extra: ‘…SMOC ta bisa ku minister Whiteman no ta papia bèrdat… GGD AMSTERDAM NO TA ENBOLBI DEN INVESTIGASHON AWASERU BERDE’
Comments Off on Extra: ‘…SMOC ta bisa ku minister Whiteman no ta papia bèrdat… GGD AMSTERDAM NO TA ENBOLBI DEN INVESTIGASHON AWASERU BERDE’ |


text:
KRALENDIJK- Entrante 12 di novèmber 2021 Aruba, Kòrsou i St. Maarten lo bira pais di riesgo abou pa Boneiru. Esaki komo konsekuensia di un adaptashon di e lista di pais di riesgo ku ta drenta na vigor entrante 12 di novèmber 2021.
Entrante e fecha akí biaheronan kompletamente bakuná for di Aruba, Kòrsou i St. Maarten no tin nodi di hasi e tèst di PCR pa nan biaha pa Boneiru. Nan mester yena e deklarashon di salú sí.
Pasaheronan no bakuná for di e tres islanan pa Boneiru, mester hasi un tèst di PCR denter di 48 ora promé ku nan biahe i yena e deklarashon di salú. Biaheronan no bakuná ku ta biaha denter di 48 ora ida i buèlta di Boneiru pa un di e tres islanan, por usa e mesun tèst di PCR pa nan biahe pa bini bèk.
Boneiru
Boneiru mes sin embargo lo keda pais di riesgo hopi haltu pa e 3 islanan hermana. Esaki pa motibu di e echo ku Boneiru ta hopi leu di kontené e brote mas resien di Covid na nos isla. Aktualmente e grado di kontagio na Boneiru ta entre 4 pa 7 biaha mas haltu ku esun na Kòrsou por ehèmpel, kontá pa kada 100.000 habitante. Esaki ta nifiká ku biaheronan ku ta sali pa Kòrsou no solamente mester hasi un tèst di PCR promé ku e biahe, pero tambe un tèst antígeno riba e di 3 dia despues di a yega for di Boneiru.


text:
Crisis Team: Den 1 siman Aruba ta registra 4 fayecido relaciona cu Covid-19, condolencia na famianan
Oranjestad, 22 di Januari, 2021 – Covid-19 Crisis team di Gobierno ta desea di informa cu awe a keda registra 4 persona cu a fayece na hospital di Covid-19 corona virus durante di un siman. Dos di e personanan a fayece ayera 21 di Januari y e otro dos personan a fayece dia 17 di Januari. E procedura pa registra e fayecidonan segun e protocol a haci cu awe por a anuncia e fayecidonan cu dos caso cu ta retrasa. E edad promedio di e fayecidonan ta di 77 aña. Crisis Team y Gobie


text:
Resultadonan di e wikènt di 11/12 sèptèmber di BEVEKO BRIGHT BASEBALL i alabes e standing di Liga40 te ku Sept.12.
Resultadonan di e wikènt di 11/12 sèptèmber di BEVEKO BRIGHT BASEBALL i alabes e standing di Liga40 te ku Sept.12.
LIGA 40+
Veteranos Otrobanda 5 – The Brothers 1
Pa Otrobanda:5 kareda 7 hit i 0 eror. Picher ganadó:Edison Clemencia. Mihó bate:Philogene Strick di 3-2.
Pa The Brothers: 1 kareda 4 hit i 4 eror. Picher pèrdèdó: Wendell van ‘t Kruys. Miho bate: Richel Angela; Wendell van ‘t Kruys; Rignaldo Giterson i Rocakniek Martina tur di 2-1.
Marchena Stars 5 – Azucar 0
Pa Marchena: 5 kareda 9 hit i 2 eror. Picher ganadó: Wendel Elizabeth. Mihó bate: Jurien Martina di 2-2.
Pa Azucar: 0 kareda 2 hit i 2 eror – Picher pèrdèdó: Nelson Reineta. Mihó bate: Thurney Cafsia di 2-1.
Isla Crackers 5 – Bulldogs 2
Pa Isla: 5 kareda 7 hit i 1 eror. Picher ganadó:Roderick Eustatius. Miho bate:Joell Angelista di 1-1. Kevin Boekhoudt tabata tin un “walk-off” honron.
Pa Bulldogs: 2 kareda 5 hit i 1 eror. Picher pèrdèdó: Lester Victoria. Mihó bate: Signald Paz i Damery Meyer di 1-1.
Vosama 15 – Marlins 4
Pa Vosama:15 kareda 15 hit i 6 eror. Picher ganadó:Xaviero Avastia. Mihó bate: Humprey Noor di 1-1.
Pa Marlins: 4 kareda 4 hit i 5 eror. Picher pèrdèdó: Shanon Kleinmoedig. Mihó bate: Wilkin Martinez; Shanon Kleinmoedig i Aldin Visser tur di 2-1.
Quality Stars 9 – Sta Rosa 5
Pa Quality: 9 kareda 12 hit i 0 eror. Picher ganadó: Raydell Isabella. Mihó bate: Hensley Josephina di 3-3 i Merieldo Trinidad di 2-2.
Pa Sta Rosa: 5 kareda 6 hit i 3 eror. Picher pèrdèdó: Adelberth Martha. Mihó bate: Raymy Cicilia di 1-1.
Sta Maria Pirates 2 – Jandoret Raiders 1
Pa Sta Maria: 2 kareda 5 hit i 3 eror. Picher ganadó: David Kirindongo. Miho bate: Raylen Fransisca; David Kirindongo i Elderd Estanista tur di 2-1.
Pa Jandoret: 1 kareda 3 hit i 2 eror. Picher pèrdèdó: Deron Clara: Miho bate: Myron Wijman; Sherdon Rombley i Mayron Martinus tur di 2-1
LIGA 50+
Vosama 9 – Yesterday 7
Pa Vosama: 9 kareda 7 hit i 2 eror. Picher ganadó: Cedric Antonia. Miho bate: Carlos Madera i Reumeerd Monte di 1-1.
Pa Yesterday: 7 kareda 8 hit i 1 eror. Picher pèrdèdó: Omar Valies. Miho bate: Victor Hernandez i Alexander Martina ámbos di 3-2.


text:
Kralendijk- Presidente di Dutch Caribbean Nature Alliance (DCNA) dr. Hellen van der Wal i direktor di DCNA Tadzio Bervoets resientemente a kompletá un bishita di trabou pa Saba, Statia i Sint Maarten. Esaki tabata e promé enkuentro, ku kontakto físiko, for di e inisio di e pandemia di COVID19, entre DCNA ku personal i miembronan di direktiva di Saba Conservation Foundation, STENAPA na Statia i Sint Maarten Nature Foundation, durante un bishita di trabou.
Durante e bishita di sinku dia, van der Wal i Bervoets a bishitá e direktornan di e respektivo organisashonnan huntu ku nan miembronan di direktiva, Anthony Reed di direktorado di Agrikultura i Naturalesa i Komisario di Reino interino na Statia Claudia Toet i Gobernador Holiday ku representantenan di su Gabinete na Sint Maarten. E tópiko komun di e enkuentronan tabata, e nesesidat pa un sosten mas amplio pa Konservashon di Naturalesa den e parti Karibense di Hulanda, na nivel di Reino. “Ora ku ta toka tópikonan manera Kambio di Klima, e Plan nobo pa Maneho di Naturalesa i Medioambiente i tambe otro konsiderashon ku ta konta pa mas ku un isla, ketu bai nos ta pidi pa sosten mas haltu for di Nivel di Reino. Ainda tin muchu hopi pregunta di parti di e Gobièrnunan i di e Organisashonnan di Konservashon na e islanan, tokante e kontribushon finansiero, pa por ehèmpel e Plan nobo pa Maneho di Naturalesa i Medioambiente. Ademas, tin masha tiki te nada di menshon di e parti di Karibe Hulandes serka Reino, ora ta trata e impaktonan di Kambio di Klima. Anto esaki miéntras ku e parti Karibense di Hulanda tin e kantidat mas haltu di biodiversidat,” e direktor di DCNA Tadzio Bervoets a komentá.
Miembronan denter di e ret di DCNA a hasi yamada pa oumento di sosten pa Konservashon di Naturalesa na nivel lokal, regional i nivel di Reino, espesialmente ora konsiderá e papel importante ku naturalesa ta hunga den e proseso pa rekuperá di e pandemia global; “Hopi di e tratadonan internashonal ku ta enfoká riba konservashon i klima ta trahá na nivel di Reino, pero denter di Reino tin muchu hopi desigualdat den e atenshon i enfoke ku e islanan ta haña miéntras nan ta hibando lucha pa logra nan metanan di konservashon. Miéntras ku DCNA definitivamente ta pone su metanan pa atendé ku e bashí akí, ta keda na e respektivo Gobièrnunan na tur nivel pa sigurá ku por implementá i ehekutá aktividatnan di konservashon efektivamente. Naturalesa ta importante pa kapasidat di tur e islanan, pa rekuperá di e impaktonan ekonómiko di e pandemia, i mester ta sentral den plannan pa sigurá rekuperashon, di tantu e temporada di Orkan 2017 komo di e pandemia global ku ta manifestando ainda,” Bervoets ta konkluí.
Lesa tambe:
- Biblioteka Nashonal Aruba ta organisá aktividatnan den fakansi grandi
- Kontrolaria General: gobièrnu i parlamentu no ta reakshoná riba petishonnan pa kòntròl ku nan mes a pidi
- Causeway Bridge na Sint Maarten tin problema pa sera bèk
- Kolegio ehekutivo i PDB tur dos lo konta tokante na biaha pa Hulanda riba djarason
- E aña aki atrobe hopi alumno a slag na SGB


text:
FMA Awareness Walk • 25 aniversario
“Ami ta rekonosé adikshon”
• Djaduming, 26 di yüni 2022
• 6:30 di mainta (orario di Kòrsou)
• Kuminsá i kaba na Waaigat
Adikshon ta un malesa ku por ta basta difisil pa manehá. Un malesa ku hopi sakrifisio i reto.
Pa medio di un kaminata nos ta ban eksperensiá un ‘trayekto di adikshon’.
Imagina bo un ruta kaminda bo mester pasa over di tayer, pasa bou di kabuya, i mas!
Kurioso pa sa mas?
Huntu nos por kibra e tabú di adikshon
Bo ta kla p’e?
Kuminsá: Waaigat
Finalisá: Waaigat
Distansia: 5.7 KM
Get Ready!
Kaminata ta kuminsá ku un 'warm up' i finalisá ku un 'cool down stretch'.
FMA WALK
Nafl.
25,-
FMA Walk ta inkluí:
- T-Shirt
- Snack & drink
- A lot of fun & awareness!
SOLD OUT!
PAKETE SPESIAL
FMA WALK + WEBINAR
Nafl.
65,-
“Pakete spesial” ta inkluí:
- Ticket di FMA-Walk
- Live streaming tur 4 dia di webinar (27 – 30 di yüni 2022)
- Handouts di Powerpoint digital di tur 4 dia
- Video di tur 4 dia di webinar pa 2 siman
FMA Walk = SOLD OUT!
Bo por partisipá na Webinar si ahinda!


text: Diahuebs anochi a drenta informe di un accidente semi-frontal cu hende herida dilanti Tesco Supermarket na Jaburibari, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu un pick-up oranje a sali bay nort for di e laundry dilanti un chauffeur bayendo nort den un Toyota Corolla biniendo di zuid, e dama chofer su prome reaccion tabata di kita na man robez pa no dal den e pick-up y a bay dal semi frontal riba un Nissan March biniendo di nort bayendo zuid. Ambos auto tabata maneha pa damanan y na ora di impacto e homber manejando e pick-up a sigui core bay ya cu su pick-up no a haya sla. Polisnan atento a bay wak e video di e camaranan di seguridad den vecindario y a logra wak e modelo y tipo di pick-up y despues di un revision un poco mas panort a topa cu e mesun pick-up netjes para na e cas no mucho leu y e polisnan atento cu a acerca e donjo a logra haya sa cu esey mes ta e pick-up cu a core bay. E specialista di trafico a bini y atende cu e chauffeur cu a ocasiona accidente y a core bay djies pasobra su pick-up no a haya sla. Pero polis a hala su atencion pasobra e a causa e accidente y a core bay. E impacto tabata basta fuerte pero e 2 damanan chauffeur a resulta levemente herida. Na yegada di e ambulansnan nan a atende e victimanan.


text:
Den un carta fecha 8 di januari 2022, Minister President Evelyn Wever-Croes a contesta e ultimo carta di sindicato, dunando sindicatonan un ultimatum, considerando cu e corespondencia di cartanan cada dia, no ta yudando pa yega na ningun solucion. E actitud di sindicatonan tin henter comunidad confundi. Prome tabata mustra cu nan realmente kier yega na un solucion, pero e ultimo siman aki mas bien ta mustra cu ta un guera riba papel nan kier hiba, sin cu esaki ta yuda un empleado publico.
Den su carta na lidernan sindical di SEPPA, SADA, SPA, SIMAR y FTA, Minister President a cuminsa cu aclarea e pakico Gobierno a propone pa forma un comision financiero di representantenan di Gobierno y Sindicato. Esaki a bin a raiz di e hecho cu sindicatonan a declara di no tin confiansa den e informacion financiero cu gobierno a presenta na sindicatonan. Mirando cu a cuminsa un discusion publico riba interpretacion di e cifranan financiero, y pa trece claridad den esaki cu tur transparencia, Gobierno di Aruba a bin cu e proposicion aki.
“Mi ta constata cu tur esfuerso di Gobierno pa duna e transparencia aki tabata en vano, y cu Sindicatonan cueste loque cueste no kier participa na e reunionnan financiero aki pa yega na un posicion conhunto pa negocia cu Hulanda. Si e conclusion aki ta corecto, esey ta indica cu Sindicatonan no tin desconfiansa (mas) den e cifranan financiero presenta pa Gobierno, e ora Gobierno no mester sigui insisti pa e comision financiero”, segun Minister President.
Pa e motibo aki, a pidi por escrito di sindicatonan SEPPA, SADA, SPA, SIMAR y FTA e confirmacion cu nan no tin necesidad mas di haya informacion financiero y cu no tin duda mas den e cifranan financiero presenta pa Gobierno.
Gobierno a pone un ultimatum pa esaki: prome cu 12’or di merdia di dialuna 10 di januari 2022. A base di e reaccion, Gobierno lo evalua si ta cancela e reunion di 3’or pm cu e expertonan financiero y sindicatonan.


text:
Resultadonan di Beisbòl Profeshonal Hapones Nippon ayera:
- Yomiuri Giants a derota Tokyo Yakult Swallows ku skor di 6-5
Wladimir Balentien a konektá su di 28 honron di temporada. Den e partido Wladimir a konektá 2 hit den 3 turno na bate ku 1 base por bola, 1 kareda anotá i 2 empuha. Wladimir tin un promedio di .311
- Hokkaido Nippon-Ham Fighters a gana Rakuten Golden Eagles ku skor di 9-5
Andruw Jones no a konektá hit den 1 turno na bate ku 4 base por bola. Andruw tin un promedio di .214
Resultado di Beisbòl Profeshonal Chines na Taiwan ayera:
- EDA Rhinos a derota Uni-President 7-Eleven Lions ku skor di 8-2
Shairon Martis a pèrdè su di sinku partido pa Uni-President 7-Eleven Lions. Shairon a picha 6 entrada i 1 tèrsio permitiendo 7 kareda riba 11 hit i 2 base por bola. Shairon tin un rèkert di 6-5 ku un efektividat di 3.25
Resultadonan di Beisbòl Liga Grandi di ayera:
- Houston Astros a pèrdè di New York Yankees ku skor di 3-0
- Cleveland Indians a pèrdè di Minnesota Twins ku skor di 4-1
- Detroit Tigers a pèrdè di Tampa Bay Rays ku skor di 1-0
- Arizona Diamondbacks a pèrdè di Washington Nationals ku skor di 1-0
Didi Gregorius no a hunga den e partido aki
- San Francisco Giants a pèrdè nan promé partido kontra Chicago Cubs ku skor di 2-1. Den e di dos partido San Francisco Giants ta gana Chicago Cubs ku skor di 5-3
- Atlanta Braves a derota Cincinnati Reds ku skor di 8-0
Andrelton Simmons a konektá su di 7 honron di temporada. Den e partido Andrelton a konektá 1 hit den 5 turno na bate ku 1 kareda anotá i 2 empuha. Andrelton tin un promedio di .249
- Los Angeles Angels a derota Boston Red Sox ku skor di 2-0
- San Diego Padres a pèrdè di Los Angeles Dodgers ku skor di 2-1
Kenley Jansen a salba su di 36 partido di temporada, pichando 1 entrada sin permití kareda i ponchando 2 batido. Kenley tin un efektividat di 2.92
Partidónan di Liga Grandi pa awe:
- Baltimore Orioles kontra Chicago Cubs
- Chicago white Sox kontra New York Yankees
- Houston Astros kontra Cleveland Indians
- San Francisco Giants kontra Washington Nationals
- St. Louis Cardinals kontra Philadelphia Phillies
- Tampa Bay Rays kontra Toronto Blue Jays
- Atlanta Braves kontra Cincinnati Reds
- Seattle Mariners kontra Boston Red Sox
- Kansas City Royals kontra Texas Rangers
- Detroit Tigers kontra Minnesota Twins
- Pittsburgh Pirates kontra Milwaukee Brewers
- Miami Marlins kontra Colorado Rockies
- San Diego Padres kontra Arizona Diamondbacks
- Los Angeles Angels kontra Oakland Athletics
- New York Mets kontra Los Angeles Dodgers
Breve:
Liga Menor Tripel A
- Roger Bernadina no tabata tin turno ofisial na bate ku 1 base por bola pa Albuquerque Isotopes. Roger tin un promedio di .222
- Jair Jurrjens tabata tin un salida sin desishon pa Colorado Springs Sky Sox. Jair a picha 6 entrada kompletu, ponchando 6 batido i permitiendo 5 kareda riba 9 hit i 3 base por bola. Jair tin un rèkert di 2-6 ku un efektividat di 4.22
Liga Menor Klase A
- Juremi Profar no a konektá hit den 4 turno na bate pa Spokane Indians. Juremi tin un promedio di .256


text:
Señor ta mi wardador, mi n’tin falta di nada;
Den cunucu di yerba berde, e ta ponemi sosega.
E ta hibami na awa tranquil, pa mi bolbe haña forsa. Ps. 23:1,2,3
Cu inmenso tristeza na nos curazon nos ta participa
fayecimento inesperadamente di nos ruman, tanta:
Stigmata Catharina Koolman
Mihor conoci como Esther
*01 april 1957 – † 15 juni 2022
Na nomber di su rumannan:
†Everaldo (Efe) Vrolijk
†Carmen Vrolijk y famia
Ildo Vrolijk y famia
†Florencio (Foyen) Vrolijk y famia
Emilia (Mimi) Vrolijk y famia
†Petra Vrolijk y famia
Ignacio (Nacho) Vrolijk y famia
Silvio Vrolijk y Ludwina Tromp
Sobrino(a)nan, swa y cuñanan, primo y primanan, amigo y amiganan, tur bisiña y demas famia ta invita pa e acto di condolencia y despedida na Aurora Funeral Home, diarason 22 di juni 2022, di 9’or pa 11’or di mainta.
Sigui pa acto di cremacion den seno familiar.
Nos ta lamenta cu lo no por ricibi bishita di condolencia na cas.


text:
ORANJESTAD: E siman di 16-21 di mei Muchila Creativo a organisa un ‘siman di conscientisacion’ cu tabata enfoca riba e tema ‘Arte: Transformacion y Inclusion den nos Comunidad’. E meta tabata pa conscientisa con arte ta transforma bida di cada un di nos. En conexion cu e siman di conscientisacion Minister Endy Croes a bishita diabierna ultimo e expo & feria cu a tuma luga na Centro di Bario Dakota. Instancianan manera, Funadacion Autismo, Funari, Favi y Fepoh tabata presente pa brinda informacion. Durante e expo & feria tabatin diferente tayer di terapia y di arte unda e mandatario di Enseñansa a participa activamente. Minister Endy a gosa di por a participa hunto cu nos muchanan e atardi aki na Centro di Bario Dakota. E meta di e evento tabata pa mustra con arte ta influencia nos den un forma positivo. Arte tin e habilidad pa transforma, ilumina, educa, inspira y motiva. Na final di e Expo & Feria tabatin un bunita presentacion di Eltienne Yarzagaray. Director, sra. Rose-Marie Provance ta gradici tur cu a bishita y sostene Muchila Creativo.
Minister Endy Croes ta felicita e docentenan cu ta traha cu hopi amor y pasion pa duna nos muchanan special les y e hobennan cu bunita feria y expo. Alabes ta gradici tur e mayornan cu ta duna tur sosten na nan yiunan tur dia como y tur cu a yuda haci e evento aki un realidad.


text:
PROMÉ MINISTER GILMAR PISAS A sera konosí ku presidente di parlamento di st. maarten
Willemstad – Promé Minister Gilmar Pisas a sera konosí ku Presidente di Parlamento di St. Maarten sra. Grisha Heyliger-Marten dia 23 di mei 2022.
Sra. Heyliger-Marten tabata huntu ku sr. Garrick Richardson, kende ta Griffier na Parlamento di St. Maarten.
Na final di e bishita sra. Heyliger-Marten a opsekiá Promé Minister sr. Pisas un bunita pèn ku e logo di Parlamento di St. Maarten riba dje.
E bihita tabata unu di sera konosí i e la bai den un forma hopi amistoso.


text:
CBP BES ta supervisá kumplimentu ku e Lei di Protekshon di Dato Personal di BES (Wbp BES)
E Komishon di Protekshon di Datonan Personal di BES (CBP BES) ta partisipá aktivamente den supervishon i mantenshon di prosesamentu di dato personal dor di sektor públiko i privá na Hulanda Karibense.
Den kuadro di su tarea di supervishon, CBP BES a ehekutá un kontròl na Shared Service Organisatie Caribisch Nederland (SSO-CN).
E motibu pa e kontròl tabata prosesamentu di dokumento ku dato personal via e ret interno di SSO CN (H-schijf), kual ta akesibel pa kada persona ku ta traha na Rijksdienst Caribisch Nederland. CBP BES a konstatá ku e protekshon i seguridat di sierto archivo digital no tabata na òrdu. E investigashon ta enfoká riba kuater aspekto di e prosesamentu di datonan personal riba H-Schijf: ku kua koutela/adekuadamente ta prosesá dato personal (artíkulo 6 Wbp BES), kua ta e propósito di e prosesamentu (artíkulo 7 Wbp BES), kua ta e base pa e prosesamentu (artíkulo 8 Wbp BES) i finalmente: kon ta garantisá e seguridat di e datonan personal (artíkulo 13 Wbp BES).
CBP BES a tèst e resultadonan na e normanan di e Lei di Protekshon di Datonan Personal BES i a konkluí ku no a kumpli ku e normanan inkorporá den e Lei di Protekshon di Datonan personal BES. A komparti e rapòrt, inkluyendo e rekomendashonnan, ku e direktor di SSO CN. SSO CN mester tuma medida tékniko i organisatorio pa protehá i sigurá dato personal na e mihó manera posibel riba e H:schijf. CBP BES tambe ta rekomendá pa elaborá un protokòl pa asina por intervení na tempu den kaso ku tin un lèkmentu di data.
CBP BES ta positivo tokante e pasonan ku SSO CN a tuma kaba pa asina pèrkurá ku e prosesamentu di dato personal riba e H:schijf ta tuma lugá mas seif posibel. “E akshonnan no ta solamente dirigí pa krea un plataforma seif i mihó protehá, pero tambe pa enfoká riba un vishon ampliamente sostené tokante uso di e H:schijf dor di departamentonan di gobièrnu sentral na Hulanda Karibense", asina e sekretaria di CBP BES, Roëlla Pourier, a indiká. CBP BES ta konfiá ku SSO CN lo implementá tur rekomendashon den e término di tempu akordá.
Despues di un trayektoria largu di informashon i konsientisashon, CBP BES a hasi e kambio pa supervishon i mantenshon. Pa optené mas informashon tokante e prosesamentu di dato personal i e tareanan di CBP BES, bo por konsultá e wèpsait: www.cbpbes.com.


text:
ORANJESTAD (AAN): E siman aki e keho di Partido AVP ta cu presidente di Parlamento mr. Edgard Vrolijk despues di mas di un luna di tardansa pa yama e reunion cu fraccion di AVP a solicita,
pa scucha sector di cuido na Aruba den un Openbare Bijeenkomst, a dicidi di yama e reunion den un comision sera di Parlamento.
Fraccion di AVP ta opina cu pueblo mester por scucha tur e preocupacionnan cu sector medico tin pa cu e medidanan contempla door di Gabinete Wever Croes den e paquete di seguro medico, AZV. Ta hopi tristo cu e parlamentarionan cu ta sostene Gabinete Wever-Croes hunto cu nan gobierno no ta tuma preocupacionnan di sector medico na serio y kier tene reunion riba medidanan cu lo azota mundo medico y pueblo tras di porta cera. Preocupacion den sector medico ta sigui, tanto bou e sector mes como bou comunidad di Aruba.
Sindicato ABV hunto cu su miembronan a sali afo na hospital y Respaldo pa mustra e disgusto grandi cu ta reina pa loke ta e medidanan cu ta biniendo cu ta bay afecta cuido medico grandemente. Relaciona cu e medidanan henter sector medico na Aruba a manda un carta pa Parlamento unda ta vocifera e peocupacion aki y a pidi un reunion urgente pa discuti e medidanan cu ta na caminda.
Fraccion di AVP di su banda mesora a pidi un reunion publico (Openbare Bijeenkomst) den Parlamento hunto cu esnan di sector medico pa discuti e situacion grave aki.
Segun AVP, nan ta comparti e preocupacion reinante den mundo medico. Ya for di 14 di februari un carta a yega Parlamento firma pa tur stakeholder relevante di e sector medico. Nan tur a expresa nan preocupacion y p’esey nan kier mas pronto posibel un reunion riba e tema grave aki.
AVP a conclui tambe cu medidanan ta na caminda. Nan a conclui esaki door di e contestanan cu gobierno a duna Raad van Advies pa loke ta presupuesto. Ta bay bin un pakete grandi di medida, unda e pashent tin cu bay paga pa varios di su remedinan, paga un eigen bijdrage pa mira su docter/specialista y tambe pa haci test na laboratorium. E lista di remedinan cu no ta bay worde cubri mas pa AZV- den e asina yama positieve lijst - ta largisimo. Esaki ta bay ta un golpi duro pa henter Aruba, pero mas tanto pa esnan mas vulnerabel den nos comunidad.
Segun AVP, nan a papia cu varios medico y nan ta bisa di no ta kere cu señora E. Wever-Croes por exigi di nan pa keda sin trata un anciano cu ta yega nan oficina den un situacion cu ta rekeri cuido medico urgente. Mediconan ta bisa cu esaki ta enpugna cu nan huramentacion, botica y laboratoiumnan ta mira cu e consecuencianan di e medidanan ta cu hopi hende lo no por paga pa nan remedi of haci testnan cu ta crucial pa nan salud.
E sector di cuido a adverti den nan carta cu esaki ta bay conduci na un asina yama 'Klassenzorg", solamente esnan cu tin placa por paga pa nan cuido medico y e otronan lo mester sufri.
Den pasado, ta pa kita “klassenzorg”, AZV a worde introduci na Aruba. Hustamente tabata e meta di AZV pa tur hende tin cuido igual. Y awor AVP ta mira cu tur esaki ta bay cambia cu e medidanan cu ta bay worde introduci door di Wever-Croes y Dangui Oduber. Ta pa e motibo aki nos a manda un carta fecha 17 di februari pa Presidente di Parlamento pa e yama un reunion habri cu henter sector medico pa scucha di nan publicamente kico ta andando y pakico nan preocupacion. Un reunion cu ta worde transmiti pa henter pueblo.
AVP a haya e sorpresa desagradable ora Presidente di Parlamento sr. Vrolijk a yama un reunion cu un Bijzondere Commissie di Staten cu lo worde teni tras portanan cera unda pueblo lo no tende kico ta pasando den mundo medico aki na Aruba. Un situacion sumamente peligroso y inaccepabel. Claro cu fraccion di AVP lo laga su voz di protesta resona riba e tema aki.


text:
Dia Internacional di Actividad Fisico ta wordo celebra dia 6 di April. Pa es motibo aki, Fundacion Movemento ta bida ta tene un Dia di Actividad Fisco.
Pa e dia aki, e fundacion a hinca full un programa den otro, pa asina motiva otro pa keda den movecion constante, pa nos salud.
Den e siman di 26 Maart te cu 28 Maart lo ta un siman di promocion, caminda cu lo tene un rueda di prensa y tambe lo pasa na varios radio emisora, pa asina promociona y tambe lanta conscientisacion pa cu actividad fisico.
Tur hende por participa, e actividadnan ta pa tur edad, parti den diferente categoria.


text:
Si tin cu sacrifica Banco Central pa mantene e cabay di campaña na bida, ‘So be it’!
16 Mei 2017
Parce cu den gobernacion, tin algun hende cu no kier siña respeta pueblo su inteligencia y cu semper ta lubida riba ‘ni maske con lihe e mentira ta, e berdad semper lo alcance’. Desde cu e rancamento di cakiña a cuminsa cu e cabay di campaña ‘Upgrader’, partido ABO, siendo e unico partido, a demostra na varios ocasion publicamente cu e asunto aki ta nada mas cu un otro cabay di campaña pa bolbe gaña un parti di e pueblo y trata asina pa kita e chumbo politico for di lomba di esun cu a percura pa cera e refineria. Parlamento a duna gobierno y esunnan rond di dje un cheque blanco, a pesar cu gobierno na prome instancia a nenga di duna informacion, pa despues ‘alsnog’ duna parlamento ‘inzage’ bou curatela den e ‘CITGO-deal’ di 2000 pagina algun dia prome e debate. Pues parlamento en su totalidad a coopera pa hinca Aruba den un otro aventura financiero biyonario, sin cu e tabata sa algo di e ‘CITGO-deal’ of cu tabatin claridad. E unico claridad cu tabatin na e momento di e aprobacion, tabata cu ‘Valero’ a wordo exonera di antemano pa miyones, tur sorto di riesgonan financiero y ambiental a wordo poni riba lomba di pueblo, e famoso ‘finder’s fee’ lo wordo reparti, un minister a haya un ‘Refineria di Aruba Bank (RDA-Bank)’, e fronteranan a wordo habri un tiki mas hancho y cu e campaña ‘Upgrader’ por a cuminsa. Partido ABO a bisa y e ta bolbe ripiti cu e ‘CITGO-deal’ no ta bon pa Aruba y cu cooperacion di henter parlamento, Aruba su ‘MEGA DEBE’ a wordo REDOBLA y asina entregando mas autonomia.
Ken por lubida cu gobierno a viola e Constitucion, e ‘Comptabiliteitsverordening’ y e ‘Settlement Agreement’, ora el’a duna ‘Upgrader’ un descuento di 9 miyon florin di impuesto sin aprobacion di parlamento pa despues bende pueblo cu e 22 miyon florin cu Aruba lo haya na impuesto, lo elimina e ‘MEGA DEBE’ di minimal 6 biyon florin. Ken por lubida e gritonan emocional cu 3000-5000 cupo di trabou lo wordo crea y cu via e ‘CITGO-helpdesk’, crea pa e minister di Labor (cu actualmente ta cu vakantie), gobierno lo garantisa hende local trabou. Mientrastanto pueblo sa cu esaki tambe ta un mentira y di esunnan cu a haya trabou, no tin mucho hende local. Ken por lubida cu e manager di e ‘Upgrader’ na december a confirma na algun miembro di MEP, cu kisas e ‘Upgrader’ lo cuminsa opera den 2-3 aña y no manera gobierno tabata gaña pueblo na 2017. Algo loke partido ABO semper a declara y cu ta para den e ‘CITGO-deal’ di 2000 pagina. Y pa nos no lubida cu gobierno mes a admiti, despues cu parlamento a aproba e ‘CITGO-deal’, cu e ora ey numa lo bay busca financiamento pa e ‘Upgrader’. Pues mara Aruba na man y pia, sin cu tabatin ni un claridad financiero.
Desde comienso, gobierno y parlamento tabata haci tur cos posibel pa pinta e aventura ‘CITGO’ como algo bunita, mientras nan tabata sa cu e no ta. E unico cu tabata conta pa nan, ta pa haya un cabay di campaña. Nan a hunga riba emocion di un parti di pueblo, sin bisa cu loke gobierno y parlamento a firma pe, un refineria nobo, mas eficiente y mas ‘green’ por a wordo construi cu tambe lo a genera mas cuponan di trabou bon paga y duradero.
Siman pasa, a sali un publicacion internacional riba e cabay di campaña ‘Upgrader’ (Argusmedia.com, 11 Mei 2017). Gobierno no a spera (y tampoco a gusta) cu e noticia aki lo a plama rond di Aruba lihe, y diripiente tur intento ta wordo haci pa desbarata e articulo y su contenido.
Straño pa mira cu e necesidad pa fia 700 miyon dollar, na cual ta wordo referi den e articulo, no ta wordo desmenti. Interesante pa lesa unda e director di RDA ta admiti cu ora cu parlamento a aproba e ‘CITGO-deal’, ningun hende tabata tin un bista concreto kico e aventura aki lo a costa. P’esey e institutonan financiero ta exigi awor ‘un evaluacion completo, hopi detaya di kico ta e inversionnan cu mester haci awor pa rehabilita e refineria pa por cuminsa opera (Solo, 16 Mei 2017)’, prome cu nan fia un cen. Un observacion similar cu ‘Commissie Financieel Toezicht (CAft)’ y parlamento Hulandes a haci aña pasa, mientras nos parlamento tabata mas interesa den e juice politico y nan interes personal, enbes di e gasto y riesgonan financiero cu e ‘Upgrader’ por tin pa pueblo.
Remarcabel pa mira cu ‘CITGO Aruba’ ta esun cu ta huur, pero ta gobierno (RDA tambe ta un empresa estatal) ta esun cu ta sali na su defensa, net manera e la haci tempo di ‘Valero’. Ma ta kico, operadornan di refineria no tin suficiente curashi pa defende nan mes of ta pasobra cierto interes particular politico mester wordo defende cu gobierno ta actua asina?
Den e ansha pa salba su cabay di campaña, gobierno ta bolbe manda e mesun experto petrolero cu a yuda bende pueblo e ‘Upgrader’ como ‘E Salbacion’, cuestiona Banco Central su integridad y profesionalismo. Awor ta ‘Banco Central di Aruba no a compronde e asunto bon y a suministra informacion robes (Bon Dia, 16 Mei 2017)’. Cu otro palabra, e declaracion ta bisa cu informacion di Banco Central di Aruba no ta di confia. Un declaracion asina, saliendo for di boca di un halto funcionario di gobierno (si, ainda RDA ta un empresa estatal), ta atacha Banco Central su imagen. Den mundo financiero, un parti grandi di e negoshi aki ta basa riba confiabilidad y integridad. Pues un declaracion asina ta daña directamente e imagen, e integridad y e profesionalismo di nos Banco Central. E postura aki di gobierno, ta mustra claramente cu si tin cu sacrifica Banco Central pa mantene e cabay di campaña na bida, ‘So be it’!


text:
“Sinta wak den bentana? Ta ki’ e kos laf ei? Ta nada di hasi mes no tin?” Wèl, Lauren Child un eskritor di buki masha konosí na Irlanda, ta apoyá tur mucha ku ke sinta wak pafó. No esaki so, e ta bisa e mayornan: laga e muchanan sinti nan laf, ta for di sinti nan laf kreatividat ta sali.
Lauren Child huntu ku Myra Zepf i Bruce Ingman dos eskritor i un ilustradó di buki di mucha, a kompartí ku e públiko presente na Seamus Heaney Center for Poetry, nan punto di bista tokante kon krea espasio (stimulá) kreatividat (i lesamentu) serka mucha. E entrevista/diskushon tabata bou di guia di e lokutor i presentadó di BBC Northern Ireland, Maie Louise Muir. Un anochi ku tambe a forma parti di e anochi kultural di e siudat.
Klaro mi no por a tene e tepnan balioso akí pa mi so, ya ku un i tur; mayor, dosente i otro edukadó, eskritor òf persona ku gusta skirbi kreativo tur por saka algu ku ta sirbi nan for di e informashonnan akí. Pues aki ta sigui un resúmen di loke a bini dilanti durante di e anochi enrikesedó akí:
- Tin biaha un eskitor por pasa dia ta “hasi nada i pèrdè tempu”, hasiendo mil i un kos, ménos e loke e mester hasi, esta skirbi. Ta konsiente ku e hasi nada aki tambe ta parti di e proseso, kaminda e ta kreando espasio den su mente, apsorvé loke e mester pa e siguiente buki ku e ta bai skirbi.
- Pa esnan ku ta skirbi, eksperensiá algu ta yuda hopi mas ku djis skibi di teoria. Por ehèmpel si bo ke bai skirbi di subimentu di seru, bai eksperensi’é, kaba skirbi tokante di dje.
- Ta konsiente ku hende no por skirbi riba preshon ni pa komplasé hende, pues maske kon bon eskritor e persona por ta, dun’é su espasio pa e por krea.
- Ta importante pa e dosentenan realisá ku ora ta trata di skibimentu kreativo, e proseso ta mas importante ku e resultado. E ora ei skirbimentu ta bira algu atraktivo, prèt i interesante pa e mucha. Ta importante pa e dosentenan komprondé esaki, maske ku nan kuríkulo semper ta fihá riba e resultado final.
- Komo dosente bo ta konsiente ku tempu ta kambia, pero tin kos ku teknologia no por remplasá i esaki ta: e base. Pues, duna e mucha e base i lag’é liber, i keda konfia ku algu bon lo sali afó.
- Fayo tambe ta importante den e proseso di siñamentu.
- Komentario negativo, prinsipalmente riba e area di arte, por kibra un mucha i pone ku nunka mas e ta bai hasi esaki. Kòrda ku arte ta mará na emoshon, pues ta importante pa ta kouteloso kiko i kon ta bisa un mucha algu.
- Mester duna mucha libertat i espasio pa eksplorá. Laga nan wak kiko nan gusta i kiko no. Laga nan wak ken nan ta, promé ku bai pidi nan pa biba ken nan ke ta.
- Stòp di sigui medionan sosial manera instagram, di wak kuantu premiashon e otro ta haña i abo no, bo tin chèns di kuminsá sinti bo un inútil. Si bo ta subi instagram, hasie pa sigui un tópiko/tema ku bo ta haña interesante.
- Ted Talks sa duna bon konseho (wak ted.com òf busk’é riba youtube)
- Buki di plachi, foto novela, kòmek, tur ta buki ku por usa pa stimulá lesamentu.
- Lesa pa otro skucha, pa grandi i chikí, ta algu fasinante ku ta stimulá lesamentu.
- Mester kòrda ku nos mes i nos muchanan a kuminsá lesa buki ku hopi plachi i tiki palabra, pues nos no tin purá pa bai na buki ku hopi teksto tiki pintura. Inkluso ta kos di evaluá si realmente esaki ta nesesario ora ta trata nivel di lesamentu.
- Ora ta trata na stimulá mucha pa lesa, buki ku no ta di fikshon (buki informativo), por ta un entrada pa esaki. Pues skohe huntu ku e mucha e temanan ku e gusta i laga esaki ta un entrada pa e parti di fikshon. Por ehèmpel si e mucha ta gusta dinosouro, lesa kuné informashon tokante dinosouro. Kuminsá ku teksto kòrtiku, despues pasa pa buki ouditivo (si bo mes no ke lesa p’é) ku tin teksto un tiki mas largu, i asina sigui amplia te ora bo yega na e historia di dragon (fikshon).
- Ilustrashon ta kambia kontenido di un buki por kompletu, e ta algu fuerte i mágiko ora ta trata skirbimentu. Ilustrashon di buki ta duna e buki henteramente un otro dimenshon.
Esaki, no ta tur kos, tin un ñapa mas. Lauren a klousurá e anochi bisando: “Being bored is good! No phone, no Ipad, get something to do! This stimulates creativity. We are too keen to please our children in comparison with the previous generation. Being boring is also a way to let our kids explore and get to know themselves. We must trust that our children will make it, and stop putting so much pressure on ourselves, afraid that our kids are happy or not, etc.”


text:
EU Desk Curaçao ta organisá siman di informashon tokante Fondonan Oropeo
EU Desk Curaçao ta organisá siman di informashon tokante Fondonan Oropeo
Geplaatst op 21 October 2021 dor di Ministerio Desaroyo Ekonómiko
Willemstad- Den e siman di 8 pa 12 di Novèmber benidero, EU Desk Curaçao ta tene un siman di informashon dediká na tantu programa komo fondonan Oropeo ku organisashonnan na Kòrsou por bini na remarke p’e. Tur aña Union Oropeo ta pone un presupuesto kuantioso disponibel pa yuda organisashonnan den Oropa i paisnan ku ta ligá ku Oropa. Organisashonnan na Kòrsou tambe ta bin na remarke pa e fondonan akí. E Siman di Fondonan Oropeo ta keda organisá ku e meta pa krea mas interes serka instansianan lokal, pa hasi uso di e fondonan disponibel i pa yuda nan apliká pa finansiamentu. E aña akí, e evento ta tuma lugá kompletamente virtual i tur hende por partisipá via Zoom.
Esaki ta di dos biaha ku EU Desk Curaçao ta organisá un Siman di Fondonan Oropeo. E promé evento a tuma lugá aña pasá na luna di òktober. EU Desk Curaçao ta un departamento ku ta kai bou di e Sektor di Koperashon Ekonómiko Internashonal di Ministerio di Desaroyo Ekonómiko i ta fungi komo sentro di kontakto na Kòrsou pa programa i fondonan Oropeo di supsidio.
Durante e siman di Fondonan Oropeo, EU Desk Curaçao ta tene diferente seshon di informashon masha interesante den estrecho koperashon ku representantenan di diferente organisashon Oropeo ku ta atendé direktamente ku e fondonan aki. Entre nan, por konta ku partisipashon di e Agensia Hulandes ku ta traha ku e programa Erasmusplus. Erasmusplus ta un fondo ya basta konosí na Kòrsou, sigur den sektor di enseñansa. Tambe lo tin representante di e asosiashon OCTA ku ta e organisashon kende ta representá e paisnan Ultramar (Overseas Countries & Territories). Kòrsou tambe ta forma parti di e OCTA komo un pais Ultramar. Resientemente Union Oropeo a adaptá e areglo di koperashon ku e tin ku e paisnan Ultramar, lokual ta trese oportunidatnan interesante pa organisashonnan lokal. Durante e Siman di Fondonan Oropeo, nos lo dediká mas atenshon na esaki tambe i kiko e adaptashonnan ta nifiká pa Kòrsou.
Hopi biaha sa tende e komentario serka organisashon i instansianan lokal, ku ta difísil pa logra risibí supsidio di fondonan Oropeo, komo ku e proseso pa apliká ta kompliká i burokrátiko. Durante e siman di informashon, lo para ketu na e punto aki tambe i lo tin un seshon spesial pa profeshonalnan ku ke profundisá mas den e práktika di aplikashon i maneho di proyekto finansiá ku fondo Oropeo. Tambe lo evaluá kaso di un organisashon lokal ku a hasi aplikashon, pero ku no a keda honrá; di moda ku e eksperensia akí por fungi komo un guia pa otro organisashonnan tambe. Di otro banda, lo elaborá tambe riba otro kasonan lokal ku sí tabatin éksito den aplikashon.
E Siman di Fondonan Oropeo ta primintí di bira un siman kargá ku informashon relevante pa tur organisashon i persona ku ke sa mas tokante e posibilidatnan di risibí supsidio for di fondonan Oropeo. Por haña mas informashon tokante e evento, riba e página di Facebook di EU Desk Curaçao òf por tuma kontakto ku EU Desk Curaçao via e-mail: eudeskcuracao@gobiernu.cw i tel: 462-1444 ext 150. Registrashon pa partisipá na e Siman di Fondonan Oropeo ta grátis.


text: Oranjestad- 3 di januari 2022, DVG ta informa cu e entrante diamars 4 di Januari 2022 lo cuminsa duna e 'Booster Shot' na tur persona 40 aña of mas. Manera por observa rond mundo e booster shot ta brinda proteccion extra contra Delta y e variante nobo Omicron, haciendo cu e efectonan ta menos severo pa e persona cu keda contagia cu e virus. Orario pa por acudi pa ricibi e Booster shot ta di 8 or di mainta pa 3 or di atardi non stop na Centro Libertador Betico Croes for di dialuna pa diabierna. Den weekend ta sera. Pa risibi e vacuna no mester di traha cita, simplemente cana kibra – 'walk in' pa ricibi bo booster shot.


text: Diasabra atardi den e birada skerpi di Bushiri y Madiki Kavel a sucede un accidente di auto basta fuerte debi na velocidad. Patruya di trafico a presenta na e sitio y a constata cu chauffeur di e kia sportage biniendo for di nort direccion zuid riba un velocidad lo a perde control bay den banda contrario dal basta duro riba un pickup hilux. Ambos vehiculo a keda basta kibra, tabatin dos persona levemente herida. Dos unidad di ambulance a presenta pa atende cu e victimanan. Takelwagen di seguro a lanta ambos auto kibra cu no tabata por a core mas hibanan pa nan destino.


text:
“Señor ta mi wardador, mi‘n tin falta di nada;
Den cunucu di yerba berde, E ta ponemi sosega.
E ta hibami na awanan tranquil, pa mi bolbe hanja forsa.
Salmo 23:1,2,3.
Cu inmenso tristeza na nos curason nos ta anuncia fayecimento di:
Tieneke Wilhelmina Doyen
Cariñosamente yama: “Tina”
*27 November 1947 – †21 Mei 2022
Na nomber di:
Su mayornan:
†Jose Geerman
†Marina Geerman- de Veer
Su pareha:
Mimi Garrido
Manera yui:
Tim van Schayk y famia
Rumanan:
Leo Stolk
†Junior Geerman & famia
Roy Geerman & famia
Subrina y subrinonan:
Janien Bernabela y famia
Jackeline Geerman y famia
Gerard Geerman y famia
Juriane Geerman
Primo- Primanan y tio nan mucho hopi pa menciona
Cuñanan:
Angela Lopez y yiunan
Miosotis Maduro
Amiganan di cas:
Betty Winterdal y famia
Maria Vrolijk y famia
Iris Orman y famia
Jacky Mercera y Mereline
Gladys Tromp y famia
Lena Kock
Miriam Tromp y famia
Sharon Colina
Sharon Chatram y famia
Diana Hernandes
Bon bisiñanan:
Christina y Mena y famia
Demas famianan: Doyen, De Veer, Geerman, Stolk, Garrido, Van Schayk, Barranco, Palm, Delaney, Heyden, Stamper, Bleyden, Bernabela ,Vrolijk, Lopez, Koolman y Agatha
Nos disculpa si den nos tristesa nos por a lubida un of otro famia.
Despues di entiero nos no lo ricibi bishita di condolencia na cas.
Ta invita tur amigo, bisiña y conocirnan pa asisti na acto di entiero cual lo tuma lugar Diasabra 28 Mei 2022, for di 2’or pa 4’or di atardi na Adpatres Funeral Home & Crematorium, despues nos lo ta saliendo pa Santana na Sabana Basora.
Staff y personal di Ad Patres funeral home & Crematorium ta extende nos mas sincero condolencia na famia di e fayecida.


text:
Resultadonan di Beisbòl Liga Grandi ayera:
- Colorado Rockies a pèrdè di Washington Nationals ku skor di 7-3
- Tampa Bay Rays a derota New York Yankees ku skor di 4-3 den 12 entrada
- Texas Rangers a pèrdè di Baltimore Orioles ku skor di 7-1
Jonathan Schoop a konektá 2 hit den 4 turno den e partido, ku 1 kareda anotá. Jonathan tin un promedio di .223
- Oakland Athletics a pèrdè di Detroit Tigers ku skor di 5-4
- Chicago Cubs a derota Boston Red Sox ku skor di 2-0
- New York Mets a pèrdè di Atlanta Braves ku skor di 5-3
Andrelton Simmons a konektá 1 hit den 5 turno na bate. Andrelton tin un promedio di .247
- Kansas City Royals a derota Minnesota Twins ku skor di 6-1
- Los Angeles Angels kontra Chicago White Sox keda postpone
- Seattle Mariners a derota Houston Astros ku skor di 10-4
- Cincinnati Reds a pèrdè di San Diego Padres ku skor di 1-0
- Cleveland Indians a pèrdè di Los Angeles Dodges ku skor di 1-0
Kenley Jansen a salba su di 25 partido di temporada, pichando un entrada kompletu. Kenley tin un efektividat di 3.89
Partidónan di Liga Grandi pa awe:
- Milwaukee Brewers kontra Toronto Blue Jays
- Los Angeles Angels kontra Chicago White Sox (doubleheader)
- Arizona Diamondbacks kontra Pittsburgh Pirates
- Colorado Rockies kontra Washington Nationals
- Tampa Bay Rays kontra New York Yankees
- Texas Rangers kontra Baltimore Orioles
- Oakland Athletics kontra Detroit Tigers
- Chicago Cubs kontra Boston Red Sox
- New York Mets kontra Atlanta Braves
- Philadelphia Phillies kontra Miami Marlins
- Kansas City Royals kontra Minnesota Twins
- Seattle Mariners kontra Houston Astros
- Cincinnati Reds kontra San Diego Padres
- Cleveland Indians kontra Los Angeles Dodges
- St. Louis Cardinals kontra San Francisco Giants
Breve:
Liga Menor Dòbel A
- Curt Smith a konektá su di 5 honron de temporada pa Springfield Cardinals. Curt a bai di 3-2 ku 1 kareda anotá i 2 empuha pa Springfield Cardinals. Curt tin un promedio di .282
Liga Menor Klase A
- Chris Garia a konektá 1 tripel den 3 turno na bate ku 1 base roba, 1 kareda empuha i 2 anotá pa Myrtle Beach Pelicans. Chris tin un promedio di .286
- Juremi Profar a hunga dos partido ayera pa Spokane Indians. Den e promé partido Juremi no a konektá hit den 2 turno na bate ku 1 base por bola. Den e di dos partido, Juremi a konektá 2 hit den 5 turno na bate ku 2 kareda anotá. Profar e keda ekspulsá for di e partido aki den di shete entrada despues ku e la dal su hèlmu abou despues di no tabata di akuerdo ku desishon di umpire na primera base. Juremi tin un promedio di .308
- Carlton Daal a konektá 2 hit den 4 turno na bate ku 1 kareda anotá i otro empuha pa Dayton Dragons. Carlton tin un promedio di .298


text:
(TMZ) – Billie Eilish lo ta e presentacion principal na Coachella e aña aki, haciendo su persona e di dos di 3 gran celebridad, y un gran pregunta ta e status di Travis Scott cu e festival.
Un fuente cu informacoin a conta cu Eilish a ser contrata como un di e evento su gran celebridadnan pa aña 2022. E edicion di aña 2020 tabatin Frank Ocean, Rage Against the Machine y Travis Scott como e 3 presentacionnan principal prome cu el a keda cancela pa motibonan relaciona cu COVID-19.
Frank a compromete su mes pa presenta na e festival den aña 2023 y Rage Against the Machine a reporta cu nan no lo participa den e aña aki su edicion, cual a laga 2 posicion habri hunto cu Travis Scott.
E prome posicion a ser yena pa Swedish House Mafia cual a anuncia nan regreso den e industria di musica algun luna pasa, y awo e di dos posicion a ser yena pa Billie Eilish.
Varios persona ta considera casi imposibel cu Travis Scott lo presenta riba escenario na Coachella na Indio, California den e luna di April, mirando cu e tabata den e centro di controversia recientemente, sinembargo no a haci ningun anuncio oficial tocante e status di e cantante y e festival.


text:
Willemstad, 14 di yüni, 2022 – Siman pasá Curaçao Medical Center (CMC) a kuminsá hasi tèst di oido kompletu. E tèstnan akí ta pa adultonan ku a pèrdè oido, personanan ku konstantemente tin zonido di “beep” den nan orea, muchanan ku ta sospechá òf ku e pèrdè oido òf ku defekto ku papiamentu. Esaki ta inkluí asta beibinan ku ta sospechá di a pèrdè oido.
Pèrdida di oido por afektá tur hende i mayoria biaha e progreso ta gradual. E por ta difísil pa ripará te na momentu ku bo eksperensiá un síntoma. E propósito di un tèst di oido no ta solamente pa determiná si a pèrdè odio, pero tambe pa diskubrí kon severo esaki ta. Un tèst profundo por yuda definí e tipo di pèrdida di oido, i si un tratamentu médiko, manera un sirugia òf aparato pa oido por duna bon resultado. Na momentu ku definí pèrdida di oido, e spesialista ta eksaminá kua parti di e orea e problema di e oido ta; paden di e orea (cochlea), òf meimei di e orea (eardrum and ossicle chain).
Tèst di oido no ta hasi doló i no ta invasivo. Na CMC esaki ta tuma lugá den un kabina di silensio kaminda zonido no ta drenta i ta mantené tur zonido ku por stroba e resultado di e tèst pafó, manera air conditioner i ambiente di ofisina. Pa hasi e tèst, pashèntnan ta bisti un headphone òf un plug sòft di orea ku ta konektá na un instrumènt ku yama oudiometer. Alabes, e espasio ta ekipá ku speaker spesial pa tèst beibi, mucha òf un persona ku mester tèst miéntras e tin aparato di oido bisti.
Pa último desaroyonan di CMC, sigui página di Facebook di Curaçao Medical Center.